Эр кишининг иши - www.ziyouz.uz\nБош саҳифа ҲикматномаИбратли ҳикоятларЭр кишининг иши\nБоболаримиз: «Яхшиликка яхшилик ҳар кишининг ишидир, ёмонликка яхшилик эр кишининг ишидир», деб жуда тўғри айтганлар.\nҚадим замонда бир вилоятнинг бошлиғи олим, фозил бир одамни туҳмат орқасидан қамоққа олди. Бир йилгача ўз ҳузурига келтириб юз марта калтаклаб азобларди. Бир йилдан кейин аҳвол тамом ўзгарди. Ҳалиги золим бошлиқнинг ўрнига шу олим, фозил одам вилоят бошлиғи бўлди.\n— Олдинги бошлиғимиз бу олим бошлиғимизга кўп жабр, зулм қилганди, бу ҳам энди интиқом олса керак,— деб ўйладилар, лекин иш одамлар ўйлаганларича бўлмади. Янги бошлиқ эски бошлиқни ўз ҳузурига келтириб, унга кўп илтифотлар кўрсатди, сарполар кийгизди. Хазиначисини чақириб олиб, ҳар кун юз марта урган калтагининг ҳар бирига бир тангадан юз танга беришга ва буни ҳар куни давом эттиришга буюрди.\nОрадан бир неча вақт ўтгандан кейин олдинги бошлиқ жуда ҳам хижолат чекиб, ўлимига рози бўлди, олим бошлиқнинг ҳузурига келиб:\n— Мени қатл этинг, ёки ҳар куни бераётган инъомингизни тўхтатинг, буни сиздан илтимос қиламан,— деди.\nЯнги бошлиқ бир йил мобайнида баданига урилган калтак зарбидан тўкилган бадан пўстларини йиғиб қўйган эди, аввалги бошлиқнинг илтимосини эшитгач, ўша пўстларини келтириб тарозуга тортишга буюрди. Пўстлар анчагина оғирликда эди. Аввалги бошлиққа шу пўстлар оғирлиги миқдорда олтин беришга буюриб:\n— Ёмонлик қилганга ёмонлик қилиш осон, лекин мен яхшилик қилиш истайман. Бу олтинларни олсин ва ўзининг кимлигини билсин!— деди.\n← Аввалги Аввалги Уч буюк табиб\nКейинги → Кейинги: Гўзал тадбир


Инновацион ривожланиш вазирлиги “Ёшларни қўллаб-қувватлаш ва аҳоли саломатлигини мустаҳкамлаш йили”да амалга оширишга оид давлат дастуридаги тегишли бандлар ижроси юзасидан қатор ишларни амалга оширмоқда. Хусусан, Давлат дастурида вазирликка жами 12 та топшириқ юклатилган бўлиб, шундан асосий ижрочи сифатида 5 та топшириқ (73, 166, 226, 240, 241 бандлар) бажарилмоқда.\nҲамижрочи сифатида бошқа вазирлик ва идоралар билан ҳамкорликда 7 та топшириқ берилган.\nБугунги кунга қадар Давлат дастурида белгиланган асосий 5 та банд бўйича қуйидаги ишлар амалга оширилган.\nДастурнинг 73-бандида Водород энергетикаси технологияларини ўрганиш ва илм-фанни ривожлантириш оид норматив-ҳуқуқий ҳужжатлар лойиҳасиини 2021 йил февралга қадар ишлаб чиқиш вазифаси юклатилганди.\nШу муносабат билан, Ўзбекистон Республикаси Президентининг ПФ-6155-сон Фармони 73-банди ижроси юзасидан Энергетика вазирлиги билан ҳамкорликда Ўзбекистон Республикаси Президентининг 2021 йил 9 апрелда “Ўзбекистон Республикасида қайта тикланувчи ва водород энергетикасини ривожлантириш чора-тадбирлари тўғрисида” ги ПҚ-5063-сонли қарори қабул қилинди.\nДастурнинг 166-бандида Ҳудудларда илмий фаолият билан шуғулланиб келаётган иқтидорли ёшларни қўллаб-қувватлаш, илм-фанга кенг жалб қилиш, нуфузли илмий мактабларни шакллантириш, уларнинг илмий салоҳиятини ошириш, соддалаштирилган тартибда ёшларнинг илмий ва стартап лойиҳаларини молиялаштириш мақсадида илмий дастурни амалга ошириш бўйича Вазирлар маҳкамаси қарор лойиҳасини 2021 йил 20 мартга қадар ишлаб чиқиш юклатилган.\nМазкур банд ижроси юзасидан “Ўзбекистон Республикаси Вазирлар Маҳкамасининг “Илмий ва инновацион фаолият билан шуғулланиб келаётган иқтидорли ёшларни қўллаб-қувватлаш чора-тадбирлари тўғрисида”ги 2021 йил 19 апрелда №222-сонли қарори қабул қилинди.\nҚарорга кўра, 2021 йилдан бошлаб ҳар йили камида бир марта республикада илмий ва инновацион фаолият билан шуғулланиб келаётган иқтидорли ёшлар ўртасида “Академик ҳаракатчанлик” ва “Бўлажак олим” танлови ташкил этиш белгиланган. “Бўлажак олим” танловини ташкил этиш ва молиялаштириш учун ҳар йили илмий фаолиятга оид давлат дастури доирасида ажратиладиган маблағлар ҳисобидан 50 млрд сўмдан кам бўлмаган миқдорда маблағ ажратилади.\nДастурнинг 226-бандида физика фанини илм-фан соҳасининг устувор йўналиши сифатида ривожлантириш бўйича илмий изланишлар кўламини ошириш ва жаҳоннинг етакчи илмий ташкилотларига ёш олимларни қисқа муддатли илмий стажировкаларга юбориш, стажёр-тадқиқотчилик ва докторантура учун мақсадли квоталар ажратиш юзасидан 2021 йил 1 майга қадар норматив-ҳуқуқий ҳужжат лойиҳаси ишлаб чиқиш вазифаси юклатилган.\nМазкур банд ижроси юзасидан Ўзбекистон Республикаси Президентининг 2021 йил 19-мартда “Физика соҳасидаги таълим сифатини ошириш ва илмий-тадқиқотларни ривожлантириш чора-тадбирлари тўғрисида” ПҚ-5032-сонли қарори қабул қилинди.\n4. Дастурнинг 240-бандида Иқтидорли ёшлар ва илмий изланувчилар учун олий таълим муассасалари орасида фаолият юритадиган инновацион ўқув-илмий марказни 2021 йил 20 июлга қадар ташкил этиш вазифаси юклатилган.\nМазкур банд ижроси юзасидан Тошкент давлат техника университетида инновацион ўқув-илмий марказ қурилиш ишлари манзилли рўйхати тасдиқланди. Марказини фаолиятини ташкил этиш мақсадида жиҳозлаш ҳамда асбоб-ускуналар рўйхати шакиллантирилди, қурилиш ишлари якунланмоқда.\nБундан ташқари ажратилган ҳудудда қурилиш ишлари бошланган бўлиб, бинонинг уч қавати ҳам қуриб битказилди, ҳозирда лаборатория, тақдимот кўргазма ҳамда ўқув машғулот хоналарига ажратиш ишлари олиб борилмоқда.\n5. Дастурнинг 241-бандида Қорақалпоғистон Республикаси, Андижон, Самарқанд, Навоий, Сирдарё, Тошкент вилоятларида Ёшлар технопаркларни йил давомида фaoлиятини ташкил этиш вазифаси юклатилган.\nМазкур банд ижроси юзасидан 2021 йил 17 февралда Тошкент вилояти Оҳангарон шаҳридаги технопарк қурилиш ишлари якунланиб, иш фаолияти йўлга қўйилди.\nАндижон вилоятида Андижон машинасозлик институти ҳудудида ёшларнинг стартап лойиҳаларини амалга оширишга ҳамда такомиллаштиришга хизмат қиладиган 6,3 млрд. сўмлик Ёшлар технопарки иш фаолиятини бошлади. Ушбу технопаркда 2,4 млрд. сўмлик замонавий лаборатория асбоб ускуналари ҳамда техникалар харид қилинди.\nСамарқанд вилоятида Самарқанд давлат университети ҳузурида умумий қиймати 8,4 млрд. сўмлик, технопарк барпо этилмоқда. Унда ўқув курслари, ишлаб чиқариш зоналари, илмий тадқиқот ишларини олиб бориш учун Самарқанд Ёшлар технопаркига 4,1 млрд. сўмлик лаборатория асбоб ускуналари ҳамда техникалар харид қилинди.\nШунингдек, Қорақалпоғистон Республикаси Нукус шаҳрида, Сирдарё ҳамда Навоий вилоятларида технопарк қурилиш ишлари учун лойиҳа-сметаси ҳужжатлари тайёрланмоқда.\nСирдарё ҳамда Навоий вилоят ҳокимларининг технопаркларга тегишли ер ажратилиши бўйича қарорлари қабул қилинди. Ушбу ҳудудларда технопаркларни қурилиш ишлари бошланиши 2021 йил II-чораги этиб белгиланган.


Чилим чекиш хавфлими | LifeHaq.uz\nЧилим чекиш хавфлими\nЧилим ҳақиқатдан ҳам беозор кўнгилочиш усули эканлигини аниқлашга уриниб кўрамиз. Чилим – эгилувчан найчалик чекиш мосламаси бўлиб, унда тамаки тутуни суюқлик орқали ўтиб, сўнгра ўпкага боради.\nЧилим ҳақиқатдан ҳам беозор кўнгилочиш усули эканлигини аниқлашга уриниб кўрамиз.\nЧилим – эгилувчан найчалик чекиш мосламаси бўлиб, унда тамаки тутуни суюқлик орқали ўтиб, сўнгра ўпкага боради.\nОдатда чилимда ҳушбўй тамаки ҳамда баргларни ёқадиган ёғоч кўмири қўлланилади. Бироқ, чилим бир мунча мураккаб мослама бўлиб, кўп маротаба модификация қилинган.\nМасалан, айрим чекиш аралашмаларида никотин мавжуд эмас (айниқса бу жамоат жойларида чекишни чеклаш тўғрисидаги қонун қабул қилинганидан кейин ёрдам берди), ёқилғи сифатида эса ҳар доим ҳам кўмир ишлатилмайди, унинг ўрнини батарейкалардаги иситиш элементи босади. Аслида, бу чилим шаклидаги вейплар, яъни никотин ва ҳушбўй аралашмаларни истеъмол қилиш учун мўлжалланган электрон мосламалардир.\nҲақиқатда айнан нимани чекиш аҳамиятсиз, чунки чекишнинг ўзи зарарли.\nЧилимда никотин мавжуд\nАгар киши сигаретга бир неча дақиқа сарфласа, чилим билан бу қадар тез хайрлаша олмайсан. Ҳар куни чилим чекиш (битта “чекиш” 20 дақиқадан 80 дақиқагача давом этади) – 10та сигаретни чекиш билан баробар. Зеро, организмда ҳудди шу миқдорда никотин қолади.\nСигаретдаги никотинни ҳисоблашнинг имкони мавжуд, аммо чилимда бу қийин масала, чунки битта чилимдаги тамаки миқдори ва чекиш давомийлиги регламентланмаган. Чилимларнинг ўзи ҳам стандартга солинмаган: жомлар ва найларнинг ҳажмларига регламент мавжуд эмас.\nБитта сигарет тахминан 12-15та тортишдир, чилимнинг бир соати эса – тахминан 200та. Чилим чекаётганда неча марта тортишингизни ҳисоблашга уриниб кўринг, шунда ўпкангизда нечта сигарет борлигини билиб оласиз.\nНикотин туфайли чилим чекишни ташлашга ёрдам бермайди: мойиллиги бор одамлар ўз дозасини олади, мойиллиги бўлмаганлар эса никотин очлигини сеза бошлайди.\nЧилимдан кўпроқ тутун чиқади\nНикотин чилимдаги ягона хавфли модда эмас. Тутунда саломатлик учун зарарли бошқа аралашмалар ҳам мавжуд. Масалан, кўмирни ёқишдан ҳосил бўладиган ис гази, металлар, формальдегид, ацетальдегид, бензол – 27дан ортиқ канцероген моддалар.\nТутун уни тозалаши керак бўлган сув орқали ўтади. Шу боис сув буғи сабабли чилим булутларидаги кўплаб хавфли моддаларнинг миқдори сигарет тутуниникига нисбатан заифроқдир, аммо барибир улар мавжуд. Сув – саноат фильтри эмас, аралашмалар қолади ва ўпкага ўтади. Ҳудди ўша никотин 5 фоиздан камроқ фильтрланади. Шунингдек, тутун ҳажми ҳам маълум ўрин тутади.\nБиргина чилим туфайли ўпка орқали қарийб 90 000 мл тутун ўтади, сигаретдан эса – 500-600 мл.\nАйтганча, бу тутун ҳам пассив чекувчилар, ҳам чекувчилар учун бирдек зарарли. Чилим ёнида шунчаки туриш ҳам бир оз чекиш билан тенгдир.\nАйрим тадқиқотларда таъкидланишича, чилим сигаретларга нисбатан бир неча баробарга хавфсиз, лекин бу чилим саломатликка мутлақо зарар етказмайди дегани эмас. Мазкур масалада тадқиқотчилар бир фикрга келишган: чилим узоқ вақт, бир неча йил давомида чекилса, оқибатлар кучли бўлади.\nЧилимдан касалликлар пайдо бўлади\nЧилим тутуни узоқ муддатли истиқболда организмга ҳудди сигарет каби таъсир қилади. У чекувчиларда пайдо бўлиши ҳавфи юқори бўлган кўплаб касалликларни юзага келтиради:\nЮрак ва томирлар касалликлари. Дунёда одамлар кўпроқ айнан улар сабабли вафот этадилар. Чекиш томирларни торайтиргани учун қон босими кўтарилади, юракка қон етиб бормайди, яъни гипертония ва юракнинг ишемик хасталиги юз беради.\nСаратон. Чилим ўпка, оғиз бўшлиғи, ошқозон ва ҳаттоки пешоб қопчаси саратонига дучор бўлиш хавфини оширади.\nИнфекциялар. Вируслар, бактериялар ва замбуруғли инфекциялар найчаларда яширинган бўлади ва ҳаттоки бир марталик мундштук қўлланилган бўлса ҳам чекувчи нафас олганида буғ уларни дарҳол оғиз, бронхлар ва ўпкага етказади. Бундан ташқари, юқори нафас йўллари бошқа инфекцияларга заифроқ қаршилик кўрсатади.\nБўлажак болалар учун оқибатлар. Чилим ҳомиладорлар учун тақиқланади, чунки чекадиган аёлларнинг болалари заифроқ туғилади ва камроқ тош босади.\nНикотинсиз чилим ҳам хавфли\nЧилим аралашмасида никотин бўлмаган тақдирда ҳам, унда тутун мавжуд. Тутун бўлмаса, ҳудди электрон сигатерлардаги каби глицерин ёки пропиленгликоль мавжуд буғ бўлади. Электрон сигаретлар ва никотинсиз аралашмаларнинг зарари ҳақидаги масалани аввалроқ кўтарган эдик. Қисқача вазият қуйидагича: тадқиқотлар ҳали кам бўлса-да, аммо бундай чекиш хавфли эканлигини тушунарлидир.\nБуларнинг бари биз учун қандай аҳамиятга эга? Агар доимий равишда чилим чекилса ва саломатлик ҳақида ўйланса, чекишни ташлаш ёки ҳеч бўлмаганда камроқ чекиш керак. Ўтириш кечасида сигарет ёки чилим ўртасида танлашга тўғри келса, яхшиси рақс майдончасини танланг.\n16/06/2020 10:00:13 27 0 Манба: lifehacker.ru\nАқлли одамлар ўз туйғуларини тушуниб, уларни бошқара оладилар. Ушбу кўникманинг сири улар амалга оширадиган вазифаларда\nЧекишни ташлашдан аввал йўқотиш керак бўлган одатлар\nХудди бу ҳолат ҳаётимиз сифатига таъсир кўрсатмайдигандек. Аслида улар ҳаётимизга улкан таъсир кўрсатади.


ЭЪТИҚОДСИЗ ОЛИМ ОЛИМ ЭМАС — XUTBA.UZ\n20 01 2019 - 3:07 / - Мақола\nАммо кейинчалик бу ўлчовлар хийла бузилди. Инсонларнинг жоҳиллиги шунга бордики, ухровий ва дунёвий илмлар ўртасига баланд хитой девори тикланди. Дин ва фан бир-бирига ғаним қилиб қўйилди. «Дин турғунликда қотиб қолган, дин илм-фанга тўғаноқ» деган сохта даъволар ўртага чиқди. Дин олими замона илмини ўрганишни ор билиб, унга бепарво бўлди. Дунё олими аксинча эътиқодсизликни, моддапарастликни «чин илм» ҳисоблаб, қаттиқ адашди. Мавлоно Жалолиддин Румий ёзганларидай, «Шарқ ҳақни топди дунёдан кечиб, ғарб дунё топди Аллоҳдан кечиб».\nИймон ва куфр, ҳақ ва ботил, эзгулик ва ёвузлик орасида бўлгани каби маърифат ва жаҳолат ўртасидаги олишув ҳам ҳанузгача давом этмоқда. Бугун ҳам дин ва фан ўртасида тубсиз чоҳ кўраётган олимлар бор. Айрим фан мутахассислари ҳамон эътиқодсизлик, моддапарастлик тўрларидан халос бўлолмай, Аллоҳнинг яратиш ва ўлгандан кейин қайта тирилтириш иродасига ақллари «етмай» турибди. Диний илмлардан хабардор бўлишни «қолоқлик», «маданиятсизлик» санайдиганлар ҳам керагича топилади.\nАсл ҳақиқат бошқача! Аллоҳ таолонинг бандаларига йўллаган илк кўрсатмаси «Ўқи!» амри эди. Иккинчи дафъада туширган ояти «қаламга ва у битадиган битикларга қасам» деб бошланган. Аллоҳ таоло илмни қиёматгача бандалар учун маърифатга эришиш, ҳақиқатни топиш, икки дунё саодатига эришиш воситаси қилди. Илмсизлик, жаҳолат эса инсониятни тубанликка, ҳалокатга олиб боришини билдирди. Буни замонамиз олим ва мутафаккирлари якдил тасдиқлашади. Ана шуларни ҳисобга олиб, журналимизнинг ушбу сонидан бошлаб «Дин ва фан» туркумида бир неча мақолалар чоп этишни режаладик. Биринчиси – атоқли физик олим, Нобел мукофоти соҳиби Алберт Эйнштейн ва унинг эътиқодий қарашлари ҳақида.\nДунёда Алберт Эйнштейн исмли олимни танимаган, ҳеч йўқ у кашф этган «нисбийлик назарияси» ҳақида эшитмаган одам бўлмаса керак? Эйнштейн ва унинг илмий кашфиётлари ҳақида беш мингдан ортиқ китоб ёзилган. Унинг ўзи эса: «Мендай ҳеч қандай иқтидор йўқ, фақат ўта қизиқувчиман, холос», деган. Нисбийлик назариясини қандай топгани ҳақидаги саволларга у жўнгина қилиб бундай жавоб берган: «Рисоладаги одам макон ва замон ҳақида фикр юритиб ўтирмайди, у: булар ҳақида ёшлигимда роса ўйлаб бўлганман, дейди. Мен эса, аксинча, ақлан жуда заиф ривожланганим учун катта бўлгачгина бу ҳақда бош қотира бошладим. Болалигида тўлақонли тарбия топганлардан фарқли равишда бу муаммоларга чуқур кириб бордим».\nАлберт Эйнштейн 1879 йили Сюрихда туғилди. Уни болаликда овсар деб камситишарди. Мюнхендаги гимназия муаллимининг «Сиздан ҳеч қачон ақлли одам чиқмайди», деб таъна қилгани, Сюрихдаги олий политехника билим юртининг физика (!) профессори «Интилиши, ирода кучи бўлгани билан иқтидори етишмайди», дея айбситгани кечагидай эсида. Ҳеч ким унинг миясида кечаётган илмий пўртаналардан огоҳ бўлмагани учун ҳамма ёнгинасида улуғ даҳо яшаётганидан бехабарлигича қолди. Алберт йигирма олти ёшида хусусий нисбийлик назариясини ўйлаб топди. Бу оламшумул назариянинг ўттиз саҳифали ечимларини беш ҳафтада ёзиб тугатди. Кейинчалик, 1944 йили Вашингтондаги Конгресс кутубхонаси ана шу қўлёзмани олти миллион долларга сотиб олди. Ўттиз олти ёшида эса умумий нисбийлик назариясини кашф этди. Шунда атоқли инглиз ёзувчиси Бернард Шоу: «Сизлар саккиз нафарсиз, саккиз нафар!» деди. Кейин бунга ҳайрон бўлиб турган Эйнштейнга тушунтирди: «Пифагор, Батлимус, Арасту, Коперник, Галилей, Кеплер, Нютон ва Эйнштейн». Олим фанда қанчалик буюк кашфиёт қилган бўлса-да, ҳамон ўша-ўша оддийлигича қолган эди. Ўғлининг: «Дада, нега бунчалик машҳурсиз?» деган саволига: «Биласанми, ўғлим, кўр қўнғиз думалоқ тўп устида кетаётиб, юрган йўли эгрилигини била олмайди, мен эса, аксинча буни билиш бахтига муяссар бўлдим», дейди.\nОлмонияда ҳокимиятга фашистлар келганидан кейин унинг номи қатағон қилинди, ўзи барча универститет ва академиялардан ҳайдалди. Насистлар унинг бошига эллик минг марка тикишди. Шунда у хотинига ҳазил қилди: «Бошим бунчалик қиммат туришини билмаган эканман». Кейинча Швейтсариянинг Берн шаҳрида яшаб, ижод қилди. 1922 йили физикадаги оламшумул кашфиётлари учун Нобел мукофотини олди.\nАлберт Эйнштейн қанчалик машҳур олим, донғи дунёга кетган улуғ назариётчи бўлмасин, эътиқодли, дунё молига қизиқмаган, камтар ва ҳокисор, одамларга яхшилик қилувчи чин инсонлигича қолди. У умр бўйи биллурдай соф, олийжаноб, эътиқоди мустаҳкам инсон сифатида яшаб ўтди. Ичкиликни оғзига олмади, театр, кино, ўйин-кулги билан иши йўқ эди. Фақат кўп ўқирди. Ҳамма ёқдан пул ёғилиб келганига қарамай, мол-дунёга умуман бефарқ эди. Бернда унинг маошини 3500 франкдан 4500 франкка оширишганида: «Мен бунча пулни нима қиламан?» деди. Рокфеллер жамғармасидан ўн беш минг долларли чек келганида пулни олишни эсдан чиқариб, чекни китобга хатчўп сифатида ишлатиб юрди. Мақолаларидан бирида: «Шахсий фаровонликка интилиш – чўчқаларга муносиб. Мусо, Исо ёки Муҳаммаднинг (алайҳимуссалом) банкдаги жорий ҳисобини кўпайтириш билан машғул бўлишларини тасаввур этиб бўлардими?» деб ёзган эди.\nЭйнштейн кўп ишлар, кўп фикрлар эди. Ундан: «Картотекангиз борми?» деб сўрашганида пешонасини кўрсатган, бошқа одамлар унинг лабораторияси қаердалиги билан қизиқишганида ёнидан авторучкасини олган эди. У шуҳратдан қочарди. Кўпинча: «Нега ортимдан бунча кўп одамлар қувиб юришади, ахир улар менинг назарияларимни тушунишмайди, ҳатто уларга қизиқишмайди-ку!» деб зорланар эди.\nУ етмиш олти ёшида ўткинчи дунёдан кетди. Ўлими олдида: «Мен Ердаги вазифамни бажариб бўлдим», деди. У вафот этган госпитал жавончасида дунёни тинчликка чорлаган мақоласи тугалланмай қолганди. Мақоланинг охирги жумласи: «Ҳамма ерда авж олган сиёсий эҳтирослар ҳали кўп қурбон талаб қилади», деган сўзлардан иборат эди.\nҚуйида атоқли физик олим, Нобел мукофоти соҳиби Алберт Эйнштейннинг эътиқодга оид фикрлари билан танишинг:\n«Худога бўлган иймон – илмий изланишларнинг энг улкан самарасидир. Худосиз бўлатуриб илмга ишониш мумкин эмас»;\n«Инсонга ҳақиқий мақсадни дин белгилайди. Аммо муаммо шундаки, қандай восита билан бу мақсадга эришиш мумкин? Ҳақиқатни тўлиғича англаган инсон ҳар қандай фанни ривожлантира олади. Бироқ илм негизидан дин истисно қилинса, кўп нарса йўқотилади. Мен мустаҳкам эътиқоддан маҳрум олимни тасаввуримга сиғдира олмайман»;\n«Табиатни ўрганадиган ҳар бир кишида диний қарашлар туғилиши лозим. Фан билан жиддий шуғулланадиганларнинг иймони шунга комил бўладики, табиат қонунларида қандайдир кучнинг иштироки мавжуд ва бу куч инсондан анча юқори туради. Шу боис фанни холис ўрганиш кишини динга етаклайди. Агар диний хусусиятлар йўқолса, илм-фан руҳсиз, оддий тажрибага айланиб қолади»;\n«Диний туйғу оламни ўрганиш борасидаги илмий тадқиқотлар натижасида юзага келади. Бу туйғу, шубҳасиз, биринчи навбатда илмий қарашлар эгаларида кўринади. Коинот қурилишининг илмий ва ратсионал тушунчаси инсонга иймоннинг энг чуқур ҳис-туйғуларини беради».


Сув остида қулупнай етиштириш? Дунёдаги биринчи сувости хўжалиги резаворлар ва кўкатларни етиштиришни давом эттирмоқда (видео) • EastFruit\nБош саҳифа › Мева-сабзавот бизнеси › Технологиялар › Сув остида қулупнай етиштириш? Дунёдаги биринчи сувости хўжалиги резаворлар ва кўкатларни етиштиришни давом эттирмоқда (видео)\nСув остида қулупнай етиштириш? Дунёдаги биринчи сувости хўжалиги резаворлар ва кўкатларни етиштиришни давом эттирмоқда (видео)\nМуаллиф: EastFruit 13 Июл 21 030\nNemo’s Garden (“Немо боғи”) деб номланган дунёдаги биринчи сувости фермаси пандемия сабабли узоқ танаффусдан сўнг яна мева ва сабзавот етиштиришни бошлади. Fruit-inform euronews га асосланиб хабар берганидек, ферма Ноли (Италия) соҳиллари яқинида жойлашган бўлиб, олтита сувости иссиқхонасидан иборат.\nУшбу ноёб маҳсулот етиштириш лойиҳаси 2012 йилда ишлаб чиқилган. Аста-секин шу лойиҳада турли хил ўтлар, салатлар, помидор, қовоқ, ловия, алое вера, қўзиқорин ва, ҳаттоки, қулупнай етиштирила бошланди.\n“Ҳар йили биз биосфера учун янги имкониятлар очиб берамиз”, дейди Жанни Фонтанези, “Nemo’s Garden” лойиҳаси координатори. “Булар экотуризм, балиқ етиштириш, денгиз ўтларини етиштириш, шунингдек, илмий тадқиқот лабораториялари ёки ёввойи табиат тадқиқотларини олиб боришда сувости станциялари сифатида фойдаланиб келинади.\n2019 йил октябр ойида лойиҳа бўрон туфайли жиддий зарар кўрди. Ҳамма иш тескарисига кетиб, лойиҳани бутунлай тугатиш даражасигача етганди.\nБироқ, жамоа денгиз тубига лангар сифатида ташлаган ва ҳаво билан тўлдирилган олтита сувости капсуласига янги ҳаёт бағишлаш учун иш олиб борди. COVID-19 чекловлари туфайли, ходимлар бир неча ой давомида фермани қаровсиз қолдиришга мажбур бўлишди.\nШунга қарамай, фермер хўжалиги яшовчанлигини исботлади. Энди у қайта кашф қилинди ва уларнинг тадқиқотларида янги босқич бошланди.


Бош саҳифа МатбуотҲозирги давр матбуотиЭргаш Умаров. Бобурийлар армони (2007)\nУлар томонидан уч юз йил давомида яратилган юздан ортиқ луғат ва қўлланмалар Ҳиндистонда тадқиқотчиларни кутмоқда\nАгар бобурийлар ҳаёт бўлганларида эди, очиғи, биз — ўзбек тилшуносларидан жуда хафа бўлган бўлур эдилар. Сабаби — Бобур васиятига биноан улар уч юз йил давомида юздан ортиқ катта-кичик икки ва кўп тилли луғат ва қўлланмалар яратиб, ўзбек тилини сақлаб қолишга, уни эсдан чиқармасликка ҳаракат қилганлар. Бу луғат ва рисолалар бир тарафдан бобурийларнинг ўз она тили — ўзбек тилига бўлган чексиз муҳаббатидан дарак берса, иккинчи томондан уларни исломий маърифатдан тўла бохабар эканлигидан дарак беради.\nДунё луғатчилик тарихида бундай маданий-маърифий феномен бўлмаган. Афсус, биз уларни етарли даражада ўрганмай келяпмиз. Хўш, уларни ўрганиш нима беради? Уларни ўрганиш Ҳиндистондаги ўзбек тили ҳақида ноёб маълумотлар беради. Ҳозирги ўзбек тилидан истеъмолдан чиқиб кетган товуш ва сўзларни топиш, айрим сўз маъноларидаги фарқларни аниқлашга ёрдам беради. Тўғри, бундан 25 йил аввал А.Иброҳимова Аврангзеб буйруғи билан тузилган Муҳаммад Ёқуб Чингийнинг «Келурнома» луғатини нашр қилган эди. 1993 йили доктор Ота Хуршид Алигарх шаҳридаги «Мусулмон университети кутубхонасидаги ўзбек тилига оид қўлёзмалар каталог»ини эълон қилди. 1996 йили туркиялик Али Фуат Билкан «Турк дили» журналида Ҳиндистон қўлёзма хазиналарида сақланаётган 161 та туркий асарлар ҳақида ахборот чоп этди. 2003 йили мусиқашунос Дилором Каромат Худобахш кутубхонаси мудири доктор А.Бедор илтимосига кўра «Луғати туркий, арабий, форсий ва ҳиндий ва истилоҳи Шуштар ва ғайра» луғатини нашр қилди. Бироқ шу билан луғат ва рисолаларни ўрганиш ишлари тўхтаб қолди. Кўриниб турибдики, юздан ортиқ луғат ва рисолалардан атиги иккитасигина илмий жиҳатдан ўрганилди, қолганлари ўз тадқиқотчисини кутмоқда.\nЛуғатлар асосан Алигархдаги Мавлоно Озод номидаги Мусулмон университети, Калкуттадаги Осиё жамияти ва Миллий кутубхона, Патна шаҳридаги Худобахш, Бомбейдаги Мулла Феруз ва шарқ қўлёзмалари, Ҳайдарободдаги Саларжанг музейи ва шарқ қўлёзмалари институти, Рампурдаги кутубхонада сақланмоқда. Улар ичида Алигарх шаҳридаги Мусулмон университети кутубхонасида сақланаётган олти тилли «Нисоби (асос) шаш луғат»да ўзбекча сўзларнинг форсча, арабча, афғонча, кашмирча, ҳиндча муқобиллари келтирилган. Муаллифи номаълум «Луғати арабий, форсий ва туркий» ҳажм жиҳатидан (598 бет) бошқаларидан ажралиб туради. Қомусларнинг аксарияти икки тилли. Агар Хаёлий «Нодир ат-таркиб»да ўзбекча сўзларга урдуча изоҳ берган бўлса, Мустафо ибн Шамсуддин Ҳисорийнинг «Луғати ахатарий»си арабча-ўзбекчадир. Қўлёзма хазиналарда «Нисоби туркий»нинг кўплаб нусхалари сақланмоқда. Ҳажм жиҳатдан турлича бўлган ушбу қомуслар Ҳиндистондаги ўзбеклар учун қўлланма вазифасини ўтаган.\nҚўлёзмаларнинг бир қисми ўзбек тили қоидаларига бағишланган. Чунончи, Ибн Муҳаммад Солиҳнинг «Қавоиди забони туркий», муаллифи кўрсатилмаган «Сарф ва навҳи забони туркий»да ўзбек тили морфологияси ва синтаксиси анча батафсил изоҳланган.\nЎзбек олими Фазлуллахон Барлоснинг «Луғати туркий» асари илмий жиҳатдан пухталиги билан бошқа қомуслардан ажралиб туради. Унда синчков олим Ўрта аср луғатчилик анъанасига мувофиқ ўзбек сўзларини ҳарфма-ҳарф (!) қўрсатган: лағ — ба фатҳи лом ва алиф ва сукун ғайни мўъжама ба маънии жой -лағ — «л» фатҳали, алиф билан, нуқтали «ғ» устида сукун маъноси жой. Кўринадики, бугунги қишлоқ, тошлоқ, сувлоқ, қумлоқ сўзлари таркибидаги -лоқ қадимда жой маъносини англатувчи мустақил сўз бўлган. Сўзнинг товуш тузилиши ҳақидаги бундай батафсил изоҳ луғатчидан билим ва машаққатли меҳнатни талаб қилган. Гўри нурга тўлгурлар ўзбек сўзларини ана шундай изоҳлаб Ҳиндистондаги ўзбек тили бўйича ноёб маълумотлар қолдирганлар. Ушбу луғат ва қўлланмаларни ўрганмай туриб, бобурийлар даври ўзбек тили ҳақида ёзиш мумкинми? Қачонгача Бобурнинг Алишер Навоий тили ҳақидаги ҳаммага маълум ва машҳур сўзларини қайтараверамиз?! Афсус, бизлар ёдгорликларимизга беписанд қараб, улардаги сўзларни европаликларнинг таги пуч сингармонизм назарияси асосида ёзиб кўплаб хатоларга йўл қўйиб келмоқдамиз.\nХўш, бу луғат ва рисолаларни ким ва қачон ўрганади? Ушбу луғатларни ўрганмай улардаги маълумотларни ҳисобга олмай, ўзбек тили тарихи бўйича дарслик, монография, қўлланма ёзиш мумкинми?! Бобурийлар не умидлар билан уларни биз авлодлари учун ёзиб қолдирганлар. Агар бу асарлар гуржи ёки армани миллати вакилларига озгина алоқадор бўлганида эди, уларни ҳар тарафлама ўрганиб, жаҳон луғатчилик тарихида ноёб ҳодиса эканлиги ҳақида дунёга жар солган бўлур эдилар. Луғат ва рисола муаллифлари номларини жаҳон тилшунослик тарихига олтин ҳарфлар билан битардилар. Бизлар эса бу луғат ва қомуслардаги маълумотлар ишончли эмас деб, уларга тош отиб ётибмиз. Бу ақли, шуури, кўзининг нурини тўкиб, келажак авлодга бебаҳо маълумотлар қолдирган маърифатли аждодларимизга туҳмат эмасми?\nБиз кўп савоб ишлар қилаётган бобуршунос Зокиржон Машрабовдан ушбу луғатлардан нусхалар олиб юртимизга келтиришларини умид қилиб қоламиз.\n← Аввалги Аввалги Миразиз Аъзам. Болакайларнинг миннатсиз хизматкори (2007)\nКейинги → Кейинги: Шавкат Каримов. Устоз ибрати (2007)


Халқаро Амнистия: Ўзбекистон қидираётган қочқин Умид Ёқубов Москвада ўғирланди\nХалқаро Амнистия инсон ҳуқуқлари ташкилоти Россияда БМТнинг қочқинлик мақомини олган 45 ёшли ўзбекистонлик Умид Ёқубов 29 апрель куни Москва кўчаларидан бирида ўғирлаб кетилгани ҳақида бонг урди. Ташкилотнинг таъкидича, Ўзбекистон прокуратураси Ёқубовни "Ҳизбут Таҳрир" исломий партиясига аъзоликда айблаган.\nХалқаро Амнистия ташкилоти расмийсига кўра, 29 апрель куни ўзбекистонлик қочқин Умид Ёқубовни уч киши машинага солиб олиб қочган ва гувоҳлар бу уч шахсдан бири полиция кийимида бўлганини айтишган.\n- Умид Ёқубов 29 апрель куни БМТ Қочқинлар идорасига бошқа мамлакатдан бошпана олиш учун суҳбатга бораётганида полиция ходими у минган машинани тўхтатган. Полиция ҳайдовчининг ҳужжатларини текшираётганида уч киши Умид Ёқубовни ёнига келиб, микроавтобусга солиб олиб кетишган, - дейилади Халқаро Амнистия ташкилоти баёнотида.\nЁқубовни тақдири ўшандан буён номаълум бўлиб қолмоқда. Халқаро Амнистия қочқин ўзбек хавфсизлик ходимлари иштирокида ўғирланиб, Ўзбекистонга олиб кетилган бўлиши мумкин, деган хавотирда.\nХалқаро Амнистия ташкилотининг Марказий Осиё бўйича тадқиқотчиси Мэйси Вайшердингнинг Озодликка айтишича, Ёқубов Россияда сўнгги йилларда ўғирлаб кетилган ўнлаб қочқиннинг бири.\n- Москва кўчаларида ўзбек қочқинлари куппа-кундуз куни ўғирлаб кетилмоқда. Бунга ҳеч ким монеълик қилаётгани йўқ. Сал вақт ўтиб бу ўғирланган қочқинларнинг дараги Ўзбекистондаги қийноқ ва таҳқирлашлар мунтазам бўлган қамоқхоналардан чиқмоқда, - дейди Вайшердинг.\nРоссияда ўғирлаб кетилаётган қочқинларнинг аксари Ўзбекистонда диний мотивларда айбланаётганлардир.\n1969 йилда туғилган Ўзбекистон фуқароси Умид Ёқубов 2008 йилда Ўзбекистондан қочиб чиққан. Бир йил ўтиб, у Россияга келган. Ташкилотнинг таъкидича, Ўзбекистон прокуратураси Ёқубовни Ҳизбут Таҳрир исломий партиясига аъзоликда айблаган.\n- Умид Ёқубов 29 апрель куни ўғирланди, шу куни кечқурун Москвадан Тошкентга самолёт рейси бор эди. Бизнингча, Ёқубовни ўзбек хавфсизлик ҳизматлари ходимлари самолётга мажбурлаб ўтирғизиб, олиб кетишган, - дейди Халқаро Амнистия ташкилотининг Марказий Осиё бўйича тадқиқотчиси Мэйси Вайшердинг.\nРадионинг Москвадаги мухлисларидан бири дўсти бундан 3-4 кун олдин Москванинг Домодедово аэропортида ғайриоддий ҳодисанинг гувоҳи бўлганини гапириб берди.\nЎзбекистонлик қочқин Умид Ёқубов ҳимояси билан "Фуқаровий кўмак" фаоли Елена Рябинина шуғулланган.\n- Домодедово аэропортида бир болани қўлини скоч билан боғлаб, самолётга регистрация қилиб олиб чиқиб кетаётганида, у бола бақирибди: “Менга туҳмат қилишяпти! Мени олиб кетишяпти Ўзбекистонга, ёрдам беринглар! Мени ўғирлаб кетишяпти бекордан-бекор!” деб тўполон қилибди ўша бола. У регистрация пайтида ўзбекларни кўриб бақирибди-да. Уруш-жанжал бўлиб кетипти, одамлар келибди, мелиса ОМОНлар келиб, у болани дежуркага олиб киришибди, - дейди суҳбатдош.\nУнинг айтишича, қисқа текширув натижасида бу йигитнинг қидирувда эмаслиги аниқланган.\n- У қонуний ишлаб, ҳужжатларни қилиб юрган бола экан. Мелисалар “Нега буни олиб кетяпсанлар?”, деса, улар: “У Ўзбекистонда мана шунақа-шунақа ишларни қилган, розискда Ўзбекистонда”, дебди. “У жиноятларни Ўзбекистонда қилган. Бу ерда асосларинг борми, Россия Федерацияси билан бирга ишлаяпсизларми?”, деса: ”Йўқ”, дебди. Ҳеч қанақа қоғози йўқ экан. “Сенлар одам ўғирлаяпсан”, деб болани қўйиб юборибди,- дея гапириб берди ўз исмини ошкор қилмаган таксичи йигитлардан бири.\nМосквадаги “Ёрдам” Инсон ҳуқуқлари ташкилоти директори Баҳром Ҳамроевнинг Озодликка айтишича, сўнгги бир неча йил ичида Россияда элликка яқин ўзбекистонлик қочқин ўғирланиб, Ўзбекистонга олиб кетилган.\n- Айримларини Россияда қамоқхонани ичига кириб, олиб кетишяпти. Март ойида Жалолбоев Латифжон деган болани Калининград шаҳридаги қамоқхонадан қўйиб юборишган. Эртаси куни ўғирлаб кетишди. Бир наманганлик йигитни яширинча қамоқхонадан олиб кетишган, - дейди Баҳром Ҳамроев.\nҲозир Халқаро Амнистия ҳамда Москвадаги "Ёрдам" Инсон ҳуқуқлари ташкилоти Россия ҳуқуқ-тартибот идоралари ва тегишли вазирликлардан БМТ қочқинлик мақомига эга ўзбекистонлик Умид Ёқубовнинг ўғирлаб кетилиши юзасидан тушунтириш талаб этмоқда.\nШу ўринда таъкидлаш жоиз, 2009 йилдан буён Россияда қочқинликда яшаб келган Умид Ёқубов иши билан "Фуқаровий кўмак" ташкилотининг Марказий Осиё дастури раҳбари Елена Рябинина шуғулланиб келган.\nУзоқ хасталикдан сўнг якшанба куни оламдан ўтган қочқинлар ҳуқуқлари ҳимоячиси сешанба куни Москвада дафн этилди.


Тўртинчи сектор: йилнинг ўтган даврида қандай фаолият кўрсатилди? | "Истиқбол йўли"\nТўртинчи сектор: йилнинг ўтган даврида қандай фаолият кўрсатилди?\n"Истиқбол йўли" - 14 июля, 2018\nОДАМЛАР РОЗИЛИГИ—ТАРАҚҚИЁТ АСОСИ\nБиз, секторлар аъзолари, бу ҳақиқатни унутмаслигимиз керак\nБу ҳақиқатни яқинда Президентимиз Фарғонага ташрифи чоғида рўй-рост кўрсатиб бердилар. Бугунги югурик замон ҳаммамиздан ўз вазифамиздан ташқари, ҳар қандай топшириқни бажариш учун виждонан, куюнчаклик билан фаолият юритишни тақозо этаётир. «Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида»ги Президентимизнинг қароридан сўнг туман ва шаҳарлар ҳудудларида тўрттадан секторлар ташкил этилганига келаси ой бир йил тўлади. Ҳаммамизга аёнки, бу саъй-ҳаракатлардан кўзланган мақсад битта: у ҳам бўлса, тараққиётни тезлаштириш асносида одамларнинг турмуш даражасини кўтариб, уларнинг бахтли яшашига монелик қилаётган муаммоларни бартараф этишдан иборатдир.\nЎтган ойда республика ишчи гуруҳи келиб бу борадаги ишларни ўрганиши жараёнида секторлар фаолияти изчил ва амалий ташкил этилмагани маълум бўлиб қолди. Ўрганишлар якунига бағиш- ланган қўшма сессияда бу қаттиқ танқид қилинди. Президентимиз ташрифлари чоғида ўтказилган видеоселекторда берилган топшириқлар ижроси, ишчи гуруҳи хулосалари юзасидан барча секторлар, жумладан, биз ҳам ўз ишимизни қайтадан кўриб чиқиб, «Йўл харитаси»ни белгилаб олдик.\nСекторимиз ҳудуди Халқобод, Хўжақишлоқ, Қоражийда, Дўстлик, Дўрмон, Солижонобод, Файз, Қўрғонча, Янгиариқ, Шакар, Кўп- рикбоши, Истиқлол, Мумтоз сингари 13 та маҳалла фуқаролар йиғинларини қамраб олган. Ҳудудда 9273 хонадон бўлиб, 42 минг 400 аҳоли истиқомат қилади. Йилнинг ўтган даврида сектор аъзолари, жумладан, республика ишчи гуруҳи билан биргаликда 8750 та хонадонга кириб, 1450 та муаммоларни аниқлади. Уларнинг 1380 дан ортиғи жойида бартараф этилди. Уларнинг асосийси ичимлик суви, электр энергияси, газ таъминоти, мактабгача таълим, соғлиқни сақлаш муассасалари билан боғлиқдир.\nЗиммамга бу масъулият яқинда юклатилди. Маълумотга кўра аниқланган муаммолар бўйича Хўжақишлоқ, Файз, Кўприкбоши, Солижонобод, Янгиариқ маҳалла фуқаролар йиғини ҳудудларидаги уч километр масофада носоз йўллар шағаллаштирилди. Дўстлик, Хўжақишлоқ маҳаллалари ҳудудига 4,2 километрга ичимлик суви тармоғи тортилди. Аҳоли бандлигини таъминлаш мақсадида сектор ҳудудида уч марта меҳнат ярмаркалари ташкил этилиб, 54 нафар, жамоат ишига жалб этиш орқали 517 нафар фуқаронинг бандлиги таъминланди.\nТадбиркорларни ҳуқуқий ҳимоя қилиш, уларга имтиёзли кредитлар ажратилишига алоҳида эътибор қаратилмоқда. Тижорат банклари томонидан уларга 430 миллион сўмдан зиёд кредитлар берилди. «Ҳар бир оила—тадбиркор» Давлат дастури асосида мавжуд барча оилага тадбиркорлик ҳаракатини олиб кириш ишлари қизғин давом эттирилмоқда.\nАҳолини ижтимоий қўллаб-қувватлаш мақсадида Президентимизнинг ўтган йил 12 сентябрдаги қарори асосида 19 та эҳтиёжманд оилага маиший техника берилди. 79 нафар муҳтожга 20,4 миллион сўм миқдорида моддий ёрдам кўрсатилди. Ўзгалар парваришига муҳтож бўлган 19 фуқарога ногиронлик аравачаси, 6 нафарига эшитиш ва бошқа мосламалар берилди.\nЮзаки қараганда, талай ишлар қилингандай. Аммо талаб даражасида иш юрита олинмаганини тан олмасликнинг иложи йўқ. Эндиликда Давлатимиз раҳбарининг топшириғидан келиб чиқиб, ишимизни амалий ва изчил йўлга қўйиш чора-тадбирларини белгилаб олдик. Унга кўра, ҳудуддаги иқтисодий кўрсаткичлардан тортиб 11 тоифадаги—кам таъминланган, ижтимоий ҳимояга муҳтож, ногирон ва оғир касалликка чалинган аъзолари бўлган, аъзолари ишсиз, нотинч, ажралиш остонасида турган, жиноят содир этган хотин-қизлар бор, аъзолари ўз жонига қасд ёки суиқасд қилган, жиноят ёки ҳуқуқбузарлик содир этган, экстремистик оқимга аъзо шахслар, ички ишлар идораларида профилактик ҳисобда турган вояга етмаганлар, уй-жойга муҳтож оилаларга ойма-ой кириб, муаммоларини ҳал этиш жадвали ишлаб чиқилди.\nЭндиликда сектор ҳудудидаги саноат, қишлоқ хўжалиги ишлаб чиқариши, пудрат ишлари, чакана савдо, хизмат кўрсатиш, тадбиркорлик субъектларидаги ишлар мунтазам таҳлил қилиб борилади. Янги иш ўринлари яратиш, инвестиция жалб қилиш, бюджетга қўшимча тушум тушуриш, томорқадан самарали фойдаланиш, давлат-хусусий шерикчилик асосида мактабгача таълим муассасалари, наслли чорва боқиш ва иссиқхоналар ташкил этиш кўрсаткичлари бўйича қилинаётган ишлар мониторинги ҳам юритилади. Бир сўз билан айтганда, энди фақат қоғозларда эмас, амалда иш олиб борилади. Бу, албатта, секторга аъзо бўлган ҳар биримиздан мен бошчилигимда ишимизни «қўлдан ўтгунча, эгасига етгунча» қабилида эмас, балки чин дилдан, астойдил юритиб, одамларни умумюксалишга сафарбар этиб, ҳудудда аҳоли турмуш тарзини кунба-кун яхшилаб боришдек масъулиятни фидойилик билан адо этишни тақозо этаётганини унутмаслигимиз зарур.\nтуман Давлат солиқ инспекцияси бошлиғи вазифасини бажарувчи, 4-сектор бошлиғи.\nТаҳририятдан: секторнинг иқтисодиёт коллежида ташкил этилган штабида иш юритиш, одамларни қабул қилиш учун барча шарт-шароитлар муҳайё этиб қўйилган, қоғозлар тартибли. Аммо йилнинг ўтган даврида, республика ишчи гуруҳи билан ҳамкорликдаги ўрганишларни назарда тутмаганда, сектор аъзолари ташкилотчилигида айтгули иш қилингани йўқ. Бу, рес- публика ишчи гуруҳи таҳририятга ҳавола этган ва чоп этилаётган мақолада айтилганидек, икки маҳалланинг ўзида 200 дан ортиқ муаммо тўпланиб қолганида ҳам кўриниб турибди.\nҲар қандай иш, аввало режалаштиришдан бошланади. Бу жойда, секторнинг 29 аъзоси амалга оширадиган ишлар режаси мавжуд эмаслиги таажжубланарлидир. Белгилаб қўйилган низомга кўра, улар бу ерга жам бўлиб, олдинда турган ва ҳал этилиши зарур бўлган масалалар бўйича маслаҳатлашиб олмасликлари қизиқ. Штабда иш юритаётган Қобилжон Райимовнинг айтишича, аъзоларнинг ҳаммасига ўз ҳудудида белгиланган «Йўл харитаси» бўйича сектор ишини юритиш вазифаси юклатилган эмиш. Бу гапга ишониш қийин.\nГувоҳи бўлганингиздай, секторнинг ҳозирги раҳбари энди юзаки ишлашга чек қўйилади, қабилида фикр билдирди. Бундай аҳволга чек қўймасликнинг ҳам иложи йўқ. Шунинг учун ҳам унинг лафзига ишондик. Аммо навбатдаги ҳисобот вақтида қоғозларга туширилган вазифаларнинг ижроси яна мониторинг қилинишини эсдан чиқармасалар бўлгани.\nОлдинги мақола: «Ёшлар—келажагимиз» Давлат дастури—амалда\nКейинги мақола: Республика ишчи гуруҳи материалларидан\nХИТОЙ КОРОНАВИРУСИ НИМА ва ундан қандай ҳимояланиш мумкин?\nДунё кўрган спортчиларимиз\nМенким, соҳибқирон-Жаҳонгир Темур (11-боб)\nСақлансанг-сақлайман, сақланмасанг, ўтга қоқлайман\nИЛМ САРИ ЯГОНА ЙЎЛ\nМЕНКИМ, СОҲИБҚИРОН-ЖАҲОНГИР ТЕМУР\nУЙҚУГА ТЎЙИШ УЧУН ҚАНЧА УХЛАШ КЕРАК?\nЎЗГАЛАР БАХТИДАН БАХТ ТОПИБ\nБилиб қўйган маъқул\nСЎЗДАН СЕҲР ЯСАГАН ДАҲО\nМУАММО БОРКИ, ЕЧИМ ТОПИЛАДИ\nТАДБИРКОРЛИК МУҲИТИНИ РИВОЖЛАНТИРИШ—УСТУВОР МАҚСАД\nБОЛАЛАРГА БИРНИ БЕРСАК… Келажакда юз, балки минг бўлиб ўзимизга қайтади\nТАШАББУСКОР ИСЛОҲОТЧИЛИККА ДАЪВАТ\nТАБИИЙ ВА ИС ГАЗИДАН ЗАҲАРЛАНИШДАН ЭҲТИЁТ БЎЛИНГ!\nСПОРТГА ҚИЗИҚИШ ОРТМОҚДА\n"Истиқбол йўли" © 2020\nСайт яратувчи:, dominant.uz


07:54 / 05.08.2017\nРоссия президенти Владимир Путин Благовещенскга сафари давомида икки кунга Жанубий Сибирда тўхтаб ўтди. Путин Тувага сафари давомида сув ости ови билан шуғулланди. Натижада у чўртан балиқ тутишга муваффақ бўлган.\nПутиннинг матбуот котиби Дмитрий Песковнинг айтишича, Путин ўзига ёқиб қолган балиқни тутиш учун 2 соатга яқин вақт сарфлаган. Путиннинг сув ости овини унинг ўзи ҳам бошига ўрнатилган Go Pro камераси ёрдамида суратга олган.\n"У бориш қийин бўлган тайгада бўлди, у ерда тоғ кўлларида балиқ овлади, сув ости ови билан шуғулланди. Қуёшда тобланди, тоғ дарёлари бўйлаб моторли қайиқларда ва солларда, тоғлар бўйлаб пиёда ва квадроциклларда юрди", деб сўзлаб берди Песков.\nПутинга сафари давомида Россия мудофаа вазири Сергей Шойгу ҳамда Хакасия ва Тува раҳбари ҳамроҳлик қилган.\nВладимир Путин Тува сув ости ови


Донецкдаги тўқнашувларда бир киши ҳалок бўлди\nУкраина шарқидаги Донецк шаҳрида россияпараст намойишчилар ва Москванинг Қримни эгаллаб олишига қарши чиққанлар ўртасида юз берган тўқнашувда бир киши ҳалок бўлди.\nБу ҳақда маҳаллий соғлиқни сақлаш расмийлари маълум қилди. Маълумотга кўра, ўнга яқин киши турли даражадаги жароҳатлар билан касалхонага олиб борилган.\nЕвроинтеграция тарафдорлари ҳалок бўлган намойишчи уларнинг гуруҳидан бўлганини айтишмоқда.\nХабарларга кўра, тўқнашувлар Донецк марказий майдонида россияпараст намойишчилар ва евроинтеграция тарафдорларининг ёнма-ён ўтган акцияларидан сўнг бошланган.\nМилиция тўқнашувларни тўхтатишга урингани, бироқ намойишчилар милиция тўсиғини ёриб ўтгани айтилмоқда.


Болалар аллергоневрология бўлими | 1-клиника Ташкентской медицинской академии\nБолалар аллергология ва неврология бўлими Тошкент тиббиёт академияси 1-клиникасининг 14 –бино 2 қаватида жойлашган.\nТошкент тиббиёт академияси 1-клиникасидаги болалар аллергология ва неврология бўлими 1980 йили ТошДавТО "Болалар касалликлари" ва "Асаб касалликлари" кафедраси қошида ташкил этилган.\nБўлим 30 ўринга мўлжалланган бўлиб беморлар қабул бўлими орқали тезкор ҳолатда ва режали равишда маслахат поликлиникаси орқали ётқизилади.\nБўлимдаги даволаш ишлари Ўзбекистон Республикаси соғлиқни сақлаш вазирлиги томонидан тасдиқланган стандарт текширув ва даволаш режаси асосида олиб борилади.\nБўлимда 22 хона она ва болага мўлжалланган. Хоналар кенг озода ёруғ. Даволаш ишларини олий тоифали шифокорлар борадилар.\nТошкент тиббиёт академиясининг Болалар аллергоневрология бўлими болаларда аллергик ва неврологик касалликларни диагностика қилиш ва даволаш учун хизмат қилади. Бўлимнинг 15 нафар ўрни ўткир ва сурункали асаб касалликлари билан оғриган бемор болаларни ва яна 15 нафар ўрни аллергологик касалликлар билан оғриган бемор болаларни даволаш учун мўлжалланган. Болалар аллергоневрология бўлими Асаб касаллликлари кафедраси ва Педиатрия кафедраси ходимлари томонидан курация қилинади. Бўлимда бир нафар врач аллерголог ва икки нафар врач невролог фаолият юритадилар. Шунингдек, бўлимда бўлим мудири, 2 нафар шифокор,11 нафар тажрибага эга бўлган ҳамширалар фаолият кўрсатади.\n1972 йилда Республика Болалар аллергология маркази қошида 40 ўринга эга бўлган Болалар аллергология бўлими очилган. Бўлимга врач аллерголог Салимов Э.И. мудирлик қилганлар.\nСалимов Эргаш Исмоилович\n1980 йилдан 1996 йилгачан Тош Дав ТО болалар касалликлари кафедрасида фаолият олиб борган. 1978 йил номзодлик диссертациясини ёқлаган. Аллергология соҳасида 30 йилдан ортиқ амалиёт юргазган\nНеврологик касалланган беморлар мурожаати кўплиги бу болаларни даволаш учун неврологик ўринларни талаб эта бошлаган. Шу талабни инобатга олган ҳолда 1999 йилдан аллергология бўлими асосида болалар неврология бўлими иш юрита бошлаган. Бўлим юзага келишида профессор М.М.Асадуллаев ва профессор М.А.Мирзамухамедовлар жонбозлик қилганлар.\nМирзамухамедов Маннаф Атаматовичнинг илмий фаолияти юзасидан 35 та мақола, 5 та услубий қўлланма нашр қилиниб 4 та номзодлик ва 2 та докторлик диссертациялари ёқланди. Унинг бой илмий фаолияти Варшава (1986) ва Торонто (1989) даги халқаро симпозиумда, Харьков, Новосибирск, Калуга (1989-1990) шахарларидаги конференцияларда халқаро тиббиёт муассасаларида катта қизиқиш уйғотган эди.\nОлим 150 дан ортиқ алохида эътиборга лойиқ монографиялар ва тиббий амалиётда қўлланиладиган 16 та услубий тавсияномалар чоп эттирган.\nОлим хаёти давомида бевосита ўзининг илмий рахбарлиги остида 6 та фан доктори ва 30 та фан номзодини тайёрлади. Маннаф Атаматович Мирзамухамедов жамоат ишларидаги фаолияти бенихоя кенг қамровли бўлиб, у хаётининг охирги кунларигача Республика болалар шифокорлари жамиятининг раис ўринбосари, болаларга тиббий-профилактик ёрдам кўрсатиш бўйича кенгаш раисининг ўринбосари, Ўзбекистон Республикаси Соғлиқни Сақлаш вазирлигининг IV бошқармасининг педиатрия бўйича бош маслахатчиси, болалар ўлимини камайтириш хайъат раиси, педиатрия бўйича муаммолар кенгаши раисининг ўринбосари сифатида фаолият олиб борган эди. У 1957-йилда “Ўзбекистонда хизмат кўрсатган врач”, 1980-йилда “Ўзбекистонда хизмат кўрсатган фан арбоби” фахрий унвонлари, 1998-йилда эса I даражали “Соғлом авлод учун” ордени ва “Шухрат” медалига муносиб кўрилди.\n1982 йилдан эса бўлимга врач аллерголог Джамилова Фарида Абдулқосимовна мудир этиб тайинланган. 1985-2013 йилгача болалар касалликлари бўйича Бош шифокор муовини лавозимида,ҳамда аллергология ва неврология бўлимида бошчилик қилган. Аллергология бўйича 15 та мақола чоп этилган ва турли хил аллергик касалликларни даволашнинг янгича усулларига қаратилган.\nШу йилнинг ўзиданоқ бўлим мудири Ф.А.Джамилова бўлимда диагностика ва даволашнинг илғор ва самарали усулларини йўлга қўйишга киришади, ходимларни Соғлиқни сақлаш вазирлиги томонидан ишлаб чиқилган буйруқлар асосида ишлашга ўргатади, ходимларни беморларга нисбатан илиқ муносатда бўлишга, ходимларнинг ўзаро ҳамкорликда ишлашга ва бўлимда жамоа руҳиятида фаолият юритишга ундайди.Беморларга тез тиббий ёрдам кўрсатилади, касаллик диагностикаси ўтказилади ва режали даво қўлланилади. Беморларнинг ота ва онаси ҳамда қариндошларига психологик ёрдам берилади. Ўтказилган изчил саъй-ҳаракатлар ўз ижобий самарасини беради-касаллик кечиш даври қисқаради, болалар ижобий натижалар билан уйларига қайтадилар. Бу эса бўлимга бўлган ишончни янада орттиради.\nБўлимда илмий ишлар бўлим очилиши биланоқ йўлга қўйилади. Биринчи номзодлик ишларидан бири болаларда ўткир иккиламчи менингоэнцефалитни замонавий диагностика усуллари ва даволаш тактикасини такомиллаштирига бағишланганлиги сабабли 2001-2004 йилларда ўткир иккиламчи менингоэнцефалит билан оғриган оғир аҳволдаги кўплаб турли ёшдаги болалар турли клиникалардан: Республика Педиатрия Институти клиникасидан, Республика Акушерлик ва Педиатрия Институти клиникасидан, “Она ва бола” клиникасидан қабул қилина бошлаган. Бемор болаларнинг аксарият қисми ёшининг кичиклиги, менингоэнцефалит касаллигига оғир кечиш хослиги, баъзи беморларда сепсис ёндош касаллиги бўлганлиги бўлим ходимлари олдига катта маъсулиятни юклайди. Беморларни профессор Г.С.Рахимбаева, бош шифокор муовини ва бўлим мудири Ф.А.Джамилова, реаниматор Хошимов К.Б. ва врач невропатолог Н.С.Нурматова ҳамкорликда даволайдилар.\n2010 йилдан эса бўлимга Л.Г.Садикова мудирлик қилади.\n2000 йилдан буён Болалар аллергоневрология бўлими базасида битта докторлик иши,бешта номзодлик дессертацияси ҳимоя қилинган.\nДаволаш ишлари билан бир қаторда бўлим ходимлари илмий изланишлар ўтказадилар, халқаро конгресс, съезд ва конференцияларда иштирок этадилар.\nБолалар аллергоневрология бўлимида болалар асаб касалликлари бўйича Асаб касалликлари кафедраси мудири профессор Г.С.Рахимбаева ва Педиатрия кафедраси мудири профессор Б.Т.Холматова раҳбарлик қиладилар.\nБўлимда 1 ёшдан 17 ёшгача бўлган бола даволанадилар. Бўлимда аллергологик ва неврологик касалликларни ўз вақтида диагностика қилинади, даво режаси ишлаб чиқилади, даво муолажалари олиб борилади, касаллик прогнози аникланади. Шу мақсадда бўлимда 15та аллергологик касаллик ва 15 та неврологик касалликлар билан оғриган болаларга ўрин ташкил этилган. Бўлимда врач алллерголог ва врач невролог иш олиб борадилар. Шунингдек бўлимда навбатчи врач невролог фаолияти йўлга қўйилган.\nБўлимнинг болалар асаб касалликлари қанотида қуйидаги касалликлар диагностикаси ва давоси ўтказилади:\n-Бош мия ўткир ва сурункали яллиғланиш касалликлари;\n-Идиопатик ва симптоматик эпилепсия;\n-Марказий нерв системанинг наслий касалликлари;\n-Марказий нерв системасинингдегенератив касалликлари;\n-Бош мия ўткир ва сурункали қон томир касалликлари;\n-Марказий нерв тизимининг травматик жароҳатлари асоратлари;\n-Перифик нерв системасининг ўткир ва сурункали яллиғланиш\n- Нерв системасининг ривожланиш аномалиялари.\n-Болалар церебрал фалажлиги.\n-ТОРЧ индуцирланган энцефалопатия.\n-Минимал мия дисфункцияси.\n-Модда алмашинуви бузилиш касалликлари\n-Вегетатив асаб системаси касалликлари.\n-Асаб системасининг перинатал шикастланиши асоратлари.\nБўлимнинг болалар аллергалогик касалликлари қанотида қуйидаги касалликлар диагностикаси ва давоси ўтказилади:\n- бронхиал астма.\n-қайталанувчи обструктив бронхит.\n- респиратор аллергоз.\n- аллергик риноконъюнктивит.\n- овқат ва дори аллергияси.\nБеморларга қуйидаги текширувлар ўтказилади:\nБиохимик қон текширувлари;\nКўкрак қафаси рентгенграфияси;\nРеоэнцефалография (РЭГ );\nМагнит резонанс томографияси.\nҚон томирлар дуплекс текшируви.\nБўлимда “Она ва бола” хонаси мавжуд бўлиб, шифокорлар бўлимда даволанаётган беморларнинг оналари билан қуйидаги мавзуларда суҳбатлар олиб борадилар.\nБолаларни тўғри парваришлаш;\nЮқумли касалликларни олдини олиш.\nБўлим мутахассислари Асаб касаллликлари кафедраси ва Педиатрия кафедраси ходимлари, клиника врачлари билан ҳамкорликда илмий иш олиб борадилар, илмий изланишлар ўтказадилар, халқаро конгресс, съезд ва конференцияларда иштирок этадилар ва бир қатор турли публикацияларга муаллифлик қиладилар.\n- болаларда ўткир иккиламчи менингоэнцефалитни замонавий диагностика усуллари ва даволаш тактикасини такомиллаштириш\n- болаларда ўтказилган менингоэнцефалитнинг асоратларини олдини олиш, замонавий диагностика усуллари ва даволаш усуллари тадбиқ этиш\n- болалик даври идиопатик эпилепсияси ва симптоматик эпилепсияни илғор технологияли диагностика усулларини тадбиқ этиш ва юқори самарадор антиконвулсантларни беморларни даволашда қўллаш.\n- ревматик энцефалопатия фонида ривожланувчи Сиденгейм касаллиги (кичик хорея)нинг эрта диагностикаси ва замонавий самарали даволаш усулларини ишлаб чиқиш.\nЛазиза Гайратовна Садикова\n– бўлим мудири, аллерголог\nНозима Содиковна Нурматова\n– врач неврапатолог\nДоно Худойбергеновна Каримова\n– катта ҳамшира\nМуяссар Тоировна Махмудова\n– неврология йўналиши бўйича муолажа ҳамшираси\nҲилола Махамаджоновна Мусаева\n– аллергалогия йўналиши бўйича муолажа ҳамшираси\nДилдора Дилшод қизи Низомиддинова\n– навбатчи ҳамшира\nДилбар Ҳожиакбар қизи Махамадова\n- навбатчи ҳамшира\nШахноза Собитовна Сагдуллаева\nУмида Давроновна Хабибуллаева\nАллергоневрология бўлими ходимлари\nШошилинч хабарни қабул қилиш жараёни\nКатта ҳамшира томонидан бўлимдаги дори-дармонлар ҳисоботи\nМуолажа хонаси ҳамшираси беморларга муолажаларни бажариш жараёни\nЭрталабки мажлис йигилишда навбатчи ҳамширанинг навбатчилик ҳисоботи\nЯнги келган беморга янги тўшак комплектини бўлим бекаси томонидан топшириш жараёни\nБўлим мудири Л.Г.Содикова ва шифокор невролог Н.С.Нурматова биргаликда беморларни кўриги.\nБўлим мудири Л.Г.Содикова, неврапатолог Н.С.Нурматова ва болалар жонлантириш бўлими мудири З.М.Бердиев ҳамкор тиббий консилиуми


Хорижий инвесторлар чет элда ҳар қандай тижорат объектлари – офис хоналари, дўконлар, меҳмонхоналар, омборхоналар ва ишлаб чиқариш биноларини харид қилиш ҳуқуқига эгалар. Чет эл давлатида бундай турдаги кўчмас мулкларни харид қилиш – турар жой объектига нисбатан кўпроқ даромад келтирадиган фойдали маблағ сарфланиши ҳисобланади.\nЧет эллик фуқаролар тижорат хоналарини келгусида ишончли компанияларга ижарага бериш учун ҳам, бевосита ўзи фойдаланиш учун ҳам сотиб оладилар. Ушбу ҳолатда инвестор нафақат фойдали бизнесга эга бўлади, балки ишдан қониқиш ҳам олади.\nМеҳмонхоналарнинг ўртача даромад келтириши, масалан, Грецияда 7%, Германиядаги супермаркетлар – 6,6%, Мюнхенда квартираларни ижарага бериш – 3,9%, Берлиндаги даромадли уй – 2,8% ни ташкил этади.\nArendaLazur TM (Cofrance SARL) халқаро брокери ёрдамида чет элда тижорат кўчмас мулкларни харид қилиш мумкин. Биз:\n12 йилдан кўпроқ давр мобайнида дунё кўчмас мулк бозорида фаолият юритиб келмоқдамиз;\nдунё тижорат кўчмас мулк объектларининг кенг ва доимий тўлдириб бориладиган базасига эгамиз;\nваколатхоналаримиз дунёнинг 117 та мамлакатида очилган ва 34 тилда сўзлашамиз;\nҳар бир мижоз хоҳиш-истакларига қулоқ тутамиз ва энг қийин вазифаларни ҳам бажариш учун қабул қиламиз.\nЧет элда тижорат кўчмас мулк нархлари\nТижорат объектлари нархи уларнинг тури, жойлашган манзили, майдони ва бошқа бир қатор омилларга боғлиқ бўлади. Бир неча актуал мисолларни келтириб ўтамиз.\nИспаниянинг Марбелья шаҳрида қайта сотиш учун 3 200 квадрат метр майдонли бино бозорга 9 000 000 еврога қўйилган.\nТуркияда Аланья курортидаги 60 кв.м майдонли офислар ва дўкон учун мўлжалланган хонани 135 000 еврога сотиб олиш мумкин.\nКипрда Лимассолдаги соҳил бўйида янги қурилган 4 710 квадрат метр майдонли кўп қаватли, биринчи қавати дўкон учун мўлжалланган хонали тижорат кўчмас мулки 27 000 000 еврога сотилади.\nСловенияда Лютомердаги 457 кв.м майдонли дўкон харидорларга 640 000 еврога таклиф қилинади.\nИталияда Комо кўли бўйидаги 470 квадрат метр майдонли меҳмонхона 3 300 000 еврога сотувга қўйилган.\nArendaLazur TM (Cofrance SARL) компаниясидан чет элда тижорат кўчмас мулки\nКомпаниямиз билан ҳамкорлик қайси объектни сотиб олиш истагингиз тўғрисида маълумот тўплашдан бошланади. Бизга қуйидагиларни маълум қилинг:\nкўчмас мулк тури;\nунинг жойлашган манзили;\nхарид қилишдан кўзланган мақсад, кутилаётган даромад даражаси;\nСиз томондан тақдим қилинган маълумотлар асосида, биз Сиз учун оптимал вариантни танлаб оламиз. Компания хизматлари учун тўлов электрон ўтказма орқали амалга оширилади.\nАгар Сиз тижорат кўчмас мулк объектини шахсан кўздан кечириб чиқишга қарор қилган бўлсангиз, биз Сизга чет элга сафарни ташкиллаштиришда ёрдам берамиз. Сизнинг хизматингизга қуйидагилар тақдим қилинади:\nброкердан хусусий авиация – бизнес-джетлар, вертолётлар;\nвизалар, суғурталарни расмийлаштириш, самолётга чипталарни харид қилиш, меҳмонхонада хоналарни бронлаш, дунёнинг исталган мамлакатида турар жойни ижарага олиш бўйича хизматлар;\nкомпаниямиздан профессионал таржимонлар ва юристлар;\nшартнома тузишда иштирок қиладиган ва у қонун ҳужжатларига қатъий мувофиқликда тузилишини назорат қиладиган ArendaLazur TM (Cofrance SARL) вакили.\nБундан ташқари, биз солиқлар тўлови, чет элдаги кўчмас мулк объектини суғурталаш билан боғлиқ ҳар қандай масалаларни ҳал қилишга ёрдам берамиз, хорижда бизнесни қандай тарзда тўғри ташкил қилишни ўргатамиз. Бизга қўнғироқ қилинг ва ёзинг – биринчи консультация бепул ўтказилади!


Тошкент вилоятида икки тадбиркор 100 минг хонадоннинг бир кунлик истеъмолига тенг табиий газдан ноқонуний фойдаланган – Газета.uz\nLotinchada 23 ноябр 2021, 17:22 Жамият\nЭнергетика вазирлиги штаби томонидан жорий йилнинг 17 ноябрь куни Тошкент вилоятининг Чирчиқ шаҳрида жойлашган SHIRINA PETROL ва Тошкент туманида жойлашган CLEAN GAS SERVICE МЧЖларига қарашли автомобилларга газ тўлдириш компрессор шохобчаларида текширув ўтказилди, дея хабар берди вазирлик матбуот хизмати.\nТекширув натижасида ушбу 2 та тадбиркорнинг 1,635 млн куб метр табиий газдан ноқонуний фойдалангани аниқланган. Ушбу миқдордаги газ бугунги кунда 100 мингта аҳоли хонадонининг бир кунлик истеъмолига тенг эканлиги айтилди.\nТекшириш давомида аниқланишича, SHIRINA PETROL электрон газ ҳисоблаш ускунасига ташқи таъсир кўрсатиш имкони бўлган. Ўтказилган эксперимент давомида конфигурация созламаси технологик йўриқномалар талабига мос эмаслиги сабабли қайта ҳисоб-китоб қилинган. Бунинг натижасида 1 млрд 274 млн 700 минг сўм миқдорида зарар етказилганлиги аниқланган.\nCLEAN GAS SERVICE томонидан эса шартнома ҳужжатларидан ташқари 1 дона компрессор ускунаси ортиқча ўрнатилганлиги сабабли амалга оширилган қайта ҳисоб-китоб натижасида 360,5 млн сўм зарар етказилганлиги аниқланган.\nМазкур ҳолатлар бўйича ўтказилган текширув ҳужжатлари қонун доирасида чора кўрилиши учун ҳуқуқни муҳофаза қилиш органларига юборилган.


“ЗАМОНАВИЙ МОДАДАГИ ОРИЕНТАЛ МАВЗУЛАР” ИЛМИЙ СЕМИНАР » Kamoliddin Behzod nomidagi Milliy Rassomlik va Dizayn Instituti\n“ЗАМОНАВИЙ МОДАДАГИ ОРИЕНТАЛ МАВЗУЛАР” ИЛМИЙ СЕМИНАР\n2017 йил 25-февраль куни институтда “Тасвирий санъат тарихи ва назарияси” кафедраси катта илмий ходим-изланувчиси ҳамда “Либос дизайни” кафедраси ўриндош доценти Атаханова Феруза Зоҳировнанинг “Замонавий модадаги ориентал мавзулар” мавзусидаги илмий семинари бўлиб ўтди.\nИлмий семинар “Замонавий ўзбек либос дизайнида анъаналар ва инновация” (ихтисослик шифри: 17.00.04-Дизайн назарияси ва тарихи.Илмий маслаҳатчи: с.ф.д.Д.М.Қодирова) мавзусидаги диссертациянинг “Анъанавий либос ва замонавий мода дизайнининг маданий таққослаш тизими” деб номланган 1-бобидаги натижалари ва хулосалар бўйича тайёрланди.\nСеминарда институт илмий бўлим ходимлари, “Либос дизайни” кафедраси профессор-ўқитувчилари, катта илмий ходим-изланувчилар ҳамда либос дизайни йўналишининг 3-курс талабалари иштирок этишди.\n“Замонавий модадаги ориентал мавзулар” мавзусидаги илмий семинар қуйидаги режа асосида олиб борилди:\nЗамонавий моданинг жамият ҳаётидаги ўрни.\nОриентализм тушунчаси. Ориентал йўналишлар.\nОриентал мавзуларнинг модага кириб келиши генезиси.\n21-аср замонавий модадаги ориентал мавзулар.\nЎзбек миллий ва анъанавий либос элементларининг модада қўлланилиши (атлас нусха нақш мисолида).\nЗамонавий модадаги ориентализмнинг намоён бўлишидаги баъзи муаммолар.\nСеминар кўтаринки кайфиятда, илмий асосланган слайдлар асосида олиб борилди. Талабалар ва меҳмонлар ўзларини қизиқтирган барча саволларга тўлақонли ва қизиқарли жавоблар олдилар.\nРЕРИХ ЎҚИШЛАРИНИНГ МАЪЛУМОТЛАРИ “МАДАНИЙ МЕРОС: КЕЛАЖАК УЧУН ЎТМИШНИ САҚЛАЙМИЗ”


Экстремизм ва терроризм – ҳаёт кушандаси - Уч илдиз\nОсойишта ҳаётнинг қадрини билмаганлар бузғунчиликни “касб” қилиб олишга\nҳаракат қиладилар. Ана шундай бузғунчиликнинг турфа кўринишлари экстремизм ва терроризм мисолида намоён бўлаётир. Бу мудҳиш ҳодислар бутун дунёда тинч ва осойишта ҳаётга, хавфсизликка рахна солмоқда. Бунинг оқибатлари нималарга олиб келиши мумкинлигини қанча нотинч давлатлар мисолида кўриб турибмиз. Зеро, экстремизм ва терроризм ҳар қандай жамиятни вайрон этади, тинчлик ва осойишталикка путур етказади, инсон ҳуқуқларини поймол қилади. Юрт тинчлиги ва эл осойишталиги учун курашда энг муҳим устувор вазифалардан бири – ана шу офатга қарши собитқадамлик билан курашдир.\nТинчлик ҳукмрон бўлган жамиятда ижтимоий-иқтисодий ривожланишни кўриш мумкин. Халқ фаровонлиги учун тинчлик ва барқарорлик зарур. Тинчлик – олий неъмат, деган фикр бежиз айтилмаган. Мамлакатимизда экстремизм ҳамда терроризмга қарши кураш бўйича муносиб ва самарали қарорлар қабул қилинган. Уларнинг ижросини таъминлаш ҳар бир онгли фуқаронинг муқаддас бурчига айланмоғи зарур. Ўтган йилнинг ноябрь ойида Самарқандда бўлиб ўтган “Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик” мавзуидаги халқаро конференцияда Президентимиз Шавкат Мирзиёев форум қатнашчилари ҳамда дунё жамоатчилигини хавфсизликка таҳдидларни “ўзиники ва ўзгаларники” деб ажратишдан воз кечиш, “яхлит хавфсизлик” тамойилига амалда риоя қилиш, бу соҳадаги амалий ҳамкорликни чуқурлаштириш зарурлигини таъкидлаган эди. Бу фикрлар замирида улкан маъно бор. Глобаллашган дунёда ҳар бир ютуқ ҳам, муаммо ҳам умумхалқ, умумжаҳонга бирдек тааллуқли бўлиб қолаётганини тўғри англамоқ зарур. Давлатимиз раҳбари халқаро террорчилик ва экстремизм асосида, бошқа омиллар билан бир қаторда, жоҳиллик ҳамда тоқатсизлик ҳам ётганини БМТ Бош Ассамблеяси 72-сессиясининг юксак минбаридан туриб алоҳида айтиб ўтди. Шу боис инсонлар онги учун кураш асосий вазифадир. Биринчи навбатда, ёшлар тафаккурини эгаллаб олиш талаб қилинади. Чунки экстремистик фаолият ва зўравонлик билан боғлиқ жиноятларнинг аксарияти 30 ёшга етмаган ёшлар томонидан содир этилмоқда. БМТга аъзо мамлакатлар вакиллари Ўзбекистоннинг Ёшлар ҳуқуқлари тўғрисидаги халқаро конвенциясини ишлаб чиқиш, жаҳон жамоатчилигига ислом динининг асл инсонпарварлик моҳиятини етказиш, Бош Ассамблеянинг “Маърифат ва диний бағрикенглик” деб номланган махсус резолюциясини қабул қилиш бўйича ташаббусларни қўллаб-қувватлади. Экстремизм ҳамда терроризмнинг олдини олиш ва унга қарши кураш долзарб вазифа. Ёш авлодни бузғунчи ғоялардан қатъий ҳимоя қилиш асосий бурчимиз ҳисобланади. Тошкент шаҳар аэропортларида хавфсизликни таъминлаш бошқармаси масъул ходимлари томонидан ўтказиладиган ҳуқуқий мавзудаги суҳбат ёки маънавий-маърифий тадбирларда бу масалага алоҳида эътибор қаратилади. Шояд, олис ўлкаларга парвозга шайланаётган юртдошларимиз ҳар қадамда сергак бўлсинлар. Ўзга юртларда кимларнингдир таъсирига тушиб қолмасинлар, тўғри йўлдан адашмасинлар. Нур борки, соя бор, деганларидек, юртдошларимиз дунёнинг қай бурчига парвоз қилмасинлар, нурли қадамларига асло соя солинмасин. Бунинг учун ҳар бир фуқаро наинки мамлакатимиз қонунларини мукаммал билишлари, шу билан бир қаторда халқаро умумбашарий ҳужжатлардан ҳам бохабар бўлишлари мақсадга мувофиқдир.\n“Универсиада – 2016” спорт ўйинлари саралаш мусобақалари\nNext story Талабалар турар жойида янги кутубхона\nPrevious story Адолат йўлида муштарак мақсадлар


Вазир ўз ходимларининг жазоланишига қарши эмас\n11 май 2021, Тошкент вақти: 17:34\nҚонунга риоя қилувчи россияликлар ҳаддидан ошган милиция ходимларига қаршилик кўрсатишлари мумкин.\nБу - Россия ички ишлар вазири Рашид Нурғалиевнинг фикри.\nБу фикрни у ички ишлар вазирлигининг Москва университети талабалари олдида қилган чиқиши чоғида билдирди.\nВазирнинг айтишича, агар милиция ходими қонунга риоя қилувчи фуқарога ҳужум қилса, уни, яъни милиция ходимини "турмага тиқиш керак".\nКуни кеча Москвада уч маст милиционер икки фуқарога ҳужум қилиб, улардан бирини ўлдириб қўйган эди.\nКейинги йилларда бундай воқеалар тез-тез содир бўлиб турибди.\nШанба куни Москвада инсон ҳуқуқлари ҳимоячилари ва мухолифатчилар милиция ходимларининг зўравонлигига қарши норозилик митинги ўтказади.


07-05-2016 | 17:56\nZAMIN.UZ / Дунё / 07 Май 2016 года1 405\nАсли келиб чиқиши ливанлик бўлган ислом динига эътиқод қилувчи Рима Факих никоҳи учун насронийликни қабул қилди. Рима 2010 йилда «АҚШ гўзали» унвонининг совриндорига айланган. Бу ҳақида "Кун" нашри хабар беради.Christian Today берган маълумотга кўра, Факих апрель ойида таниқли мусиқа продюссери Вассим Салиби билан тўй маросимларига тайёрланиб юрган кезлари насронийлик динини қабул қилишга қарор қилган. Гўзаллик маликаси ўз эътиқодини бўлажак турмуш ўртоғининг талаби билан ўзгартиришга мажбур бўлди. Никоҳ маросими кейинги хафта Ливанда ўтказилади. Детройтда истеъқомат қилувчи Рима Факих «АҚШ гўзали» танловида ғолиб бўлган биринчи мусулмон қиз бўлган. У танловда туғилиб ўсган маскани – Мичиган штати номидан иштирок этган. Ғалабадан сўнг, Факих биринчи ўринда ўзини америкалик деб ҳисоблашини, кейин эса ливанликлар вакили ҳамда мусулмон эканлигини қайд этиб ўтган.


Жиззахлик сохта диплом ясовчилар қўлга олинди\nМамлакатимизнинг амалдаги қонунларига кўра, турли ҳужжатларни, штамп, муҳр ва бланкаларни тайёрлаш, уларни қалбакилаштириш, сотиш ёки улардан фойдаланиш қатъиян тақиқланади. Минг афсуски, бу қонунларимизни четлаб ўтиб, текин даромад қиламан, бойлик орттираман, дегувчи қонунбузарлар орамизда бор.\nЖиззах вилояти ИИБ жиноят қидирув бошқармаси уюшган жиноятчиликка қарши курашиш бўлими ходимлари томонидан сохта диплом ясаб сотувчилар қўлга олинди. Пахтакор тумани “Оқбулоқ” маҳалла фуқаролар йиғини ҳудудида яшовчи фуқаро харидордан 400 АҚШ доллари миқдорида пул олиб, ваъда қилинган дипломни бераётган пайтда далилий ашёлар билан қўлга олинди.\nТезкор тадбир давомида сотувчи дипломни ўзига олдиндан таниш бўлган Пахтакор туманидаги ўрта умумтаълим мактаби директоридан 300 АҚШ долларига, у эса ўз навбатида шу ҳудуддаги касб-ҳунар мактаби директори ўринбосари вазифасида ишловчи шахсдан 200 АҚШ долларига сотиб олганлиги маълум бўлди. Олиб борилган терговга қадар текширув ишлари давомида Жиззах шаҳрининг “Заргарлик” маҳалласида истиқомат қилувчи фуқаро қалбаки диплом ва иловаларни тайёрлаб, унга муҳр ва имзолар билан ишлов берганлиги аниқланди. Ушбу шахснинг яшаш манзилидан компьютер ва қоғоз чиқариш қурилмаси ҳужжатлаштириб олинди. Тўпланган ҳужжатлар юзасидан терговга қадар текширув ишлари олиб борилмоқда. Энди улар қонун олдида жавоб беришади.


ИнтерФУТБОЛ :: Ўттиз иккилик\nЖаҳон чемпионатида иштирок этадиган жамоалар сони оширилди. Бу энди амалга ошиб бўлган факт. Қандайдир воқеалар бўлиб кетиб, ФИФА раҳбарияти яна ўзгармаса, 2026 йилги жаҳон чемпонатида 48та жамоа иштирок этиши лозим. Ҳозир бу яхшими ёки ёмон, кўп бош қотирмоқчи эмасмиз. Ҳаммаси ФИФА раҳбариятининг виждонига ҳавола. Ташкилот президенти Жанни Инфантинонинг айтишича, Европа чемпионатида иштирокчилар сони оширилгандан сўнг мусобақа қизиқарлироқ ўта бошлаган экан. Бу гапни шунчаки маълумот ўрнида келтириб ўтдик. У қай даражада мантиққа тўғри келишига баҳо бериш эса, ўзингизга ҳавола. Бизнинг айтмоқчи бўлганларимиз бошқа.\nЖЧ иштирокчилари сони оширилиши бир қатор ўртамиёна термалар, хусусан, Ўзбекистонга ҳам қўл келиши шубҳасиз. Қарор кучга киргач, биз ҳам катта эҳтимол билан мундиалда иштирок этамиз. Бу яхши, албатта. Аммо Ўзбекистон терма жамоаси обрў-эътиборини сақлаб қолишни истайдиган бўлса, бир ишни амалга ошириши шарт. Яъни, 2026 йилги жаҳон чемпионатига қадар бирорта мундиалда иштирок этиш. Масалан, ЖЧ-2018да!\nИшқибозликда катта тажрибага эга инсонлар яхши билишади, жаҳон чемпионатида иштирок этадиган жамоалар сони илгари ҳам бир неча бор оширилган. 1982 йилга қадар мундиалда фақат 16та сараланган жамоа иштирок этарди. Айнан ўша йили иштирокчилар сони 24тага оширилди. Бу ҳолат ўз навбатида, кўплаб норозиликларга сабаб бўлди. Чунки қўшимча ўринлар асосан Осиё, Африка ва Шимолий Америкага берилган эди. Табиийки, бундай вақтда: «Осиёдан учта жамоа иштирок этишининг нима кераги бор?», «Африка термалари мундиалга нима бера олади?» ёки «Шимолий Америкадан Мексиканинг ўзи қатнашса ҳам етарди», қабилидаги гап-сўзлар кўпайиши турган гап. Албатта, бундай эътирозларда жон бор. Чунки янги жамоалар савия жиҳатидан мундиалга мос келиши учун вақт керак эди.\nШундан сўнг жаҳон чемпионати иштирокчилари сонини ошириш учун яна 16 йил вақт керак бўлди. 1998 йилги мундиалда энди 24 эмас, 32та терма жамоа қатнашди. Францияда ўтган мусобақани кўпчилик яхши эсласа керак. Мезбонлар ғолиб чиққан ва Зайниддин Зидан порлаган ўша чемпионатдаги шиддат ва эҳтирос ҳали узоқ вақт ёддан чиқарилмайди. Бироқ шу билан бирга Аргентина ва Ямайка терма жамоалари ўртасида кечган баҳсни ҳам унутишимиз учун анча вақт керак бўлади.\nЎша учрашув қўшиққа айланиб кетгани ҳам мусобақанинг савияси анча тушганини билдириши муқаррар. «ЧАЙФ» рок-гуруҳи ижросидаги таронани эслаш учун ашаддий мухлис бўлиш ҳам шарт эмас. «Аргентина - Ямайка - 5:0», дея бошланадиган қўшиқни ўзингиз ҳам ҳиргойи қилиб кўрган бўлсангиз керак. Дарҳақиқат, бу қадар йирик ҳисобда якунланадиган ўйинлар жаҳон чемпионатига керакмиди? Бу саволнинг жавобини ФИФА мутасаддилари ҳам билишмаса керак. Ёки билишни исташмайди...\nМана энди, орадан йигирма йил ўтиб, ФИФА жаҳон чемпионати иштирокчилари сонини яна оширишга қарор қилди. Бу сафарги ўзгаришлар кўлам жиҳатидан аввалгилардан анча йирик кўриниш касб этган. 1982 ва 1998 йилларда 8тадан жамоа мундиалчилар сафига қўшилган бўлса, 2026 йилги жаҳон чемпионатида бир йўла 48та жамоа иштирок этиши лозим. 48та! Энди ФИФАга нисбатан норозиликлар қай даражада ортишини тасаввур қилиб олаверинг. Шу билан бирга, мундиал савияси тушишини ҳам. Хўш, Ўзбекистон термасига фақат иштирокчилар сони оширилгани учунгина жаҳон чемпионатига чиққан жамоа сифатида қарашларини хоҳлармидингиз? Яшанг, биз ҳам истамаймиз.\nЎзбекистон терма жамоаси олдида бундай тамғадан қутулиб қолишнинг ягона йўли бор - қарор кучга киргунга қадар мундиалда қатнашиш. Яъни, 48, 47 ва ҳатто, 33-жамоа сифатида эмас, балки дунёнинг энг кучли 32 жамоаси қаторида жаҳон чемпионатида ўйнаш лозим. Ўшанда бизга ҳам Ямайкага қарагандек қарамасликлари мумкин. Агар мундиалда иштирок этиш тажрибасига эга бўлмаган ҳолда ЖЧ-2026га борадиган бўлсак, нималар бўлиб кетишини тасаввур қила оласизми? Шунинг учун ҳам кейин афсусланмаслик учун ҳозирдан ҳаракат қилиш лозим.\nЗеро, бунинг учун бизда етарлича шароит бор. Фақат ҳамма гап ўша шароитдан натижа ундира олишда. Мана шуниси энг қийини эканини ҳаммамиз яхши биламиз. Ўзбекистон терма жамоаси ЖЧ саралашларида ҳар доим охирги босқичга қадар етиб келган. Аммо сўнгги қадамни ташлаш учун мудом нимадир етишмай қолаверган. Масалан, ўтган сафар биттагина гол етмай қолган эди. Умид қиламизки, бу сафар ўша битта ортиб қолади. Нима бўлган тақдирда ҳам, олдимизда турган мана шу икки мундиал - ЖЧ-2018 ва ЖЧ-2022га чиқишимиз шарт. Биз мана шу иккита мундиалда «кучли ўттиз иккилик»ка кира олсаккина, ЖЧ-2026га бошни баланд кўтариб боришимиз мумкин. Акс ҳолда, нималар бўлишини ўйлашга ҳам қўрқади киши. 2026 йилги жаҳон чемпионатидан сўнг Ўзбекистон терма жамоаси ҳақида ҳам қўшиқ ёзилмасин, деймиз-да...


Бугун ЕЧЛнинг навбатдаги ярим финалчилари номи аниқланади - Zamin.uz\n17:23 / 14.04.2021\nХабарингиз бор, кеча тунда Европа Чемпионлар Лигаси чорак финали жавоб учрашувларига старт берилган эди. Парижда бўлиб ўтган ПСЖ - "Бавария" баҳсида Левандовскисиз қолган немислар Шупо-Мотингнинг ягона голи эвазига ғалабани қўлга киритишди. Бироқ меҳмондаги голлар ҳисобига парижликлар кейинги босқич йўлланмасига эга чиқди.\nПандемия сабабли Севильяда ўтказилган "Челси" - "Порту" учрашувида эса ярим финалчи номи 1-ўйиннинг ўзида деярли ҳал бўлиб улгурган эди. Ўйин "Порту" аъзоси Мехди Таремининг сўнгги дақиқаларда урган суперголи билан якунланди. 2 учрашув бўйича умумий ҳисоб эса - 2:1. "Челси" - ярим финалда!\nБугун чорак финалнинг яна иккита жавоб баҳси ўтказилади. Дортмунддаги "Сигнал Идуна Парк" стадионида "Боруссия" "Манчестер Сити"ни қабул қилса, "Энфилд"да "Реал" Мадрид "Ливерпуль" меҳмони бўлади. Иккала учрашувда ҳам интрига сақланиб қолган, кичик устунлик "Сити" ҳамда "Реал"да (2:1; 3:1). Бироқ "Боруссия" ҳам, "Ливерпуль" ҳам меҳмонда гол уришга муваффақ бўлган, бу уларга бугун асқотиши мумкин.\n00:00 дан бошлаб ФутболТВ ҳамда УзрепортТВ телеканалларида ушбу учрашувларни томоша қилишингиз мумкин. Мароқли томоша тилаймиз! “Замин” янгиликларини “Инстаграм”да кузатиб боринг\nЯнгиликлар » Спорт » Бугун ЕЧЛнинг навбатдаги ярим финалчилари номи аниқланади


Ўзбекистон Республикаси Уй-жой коммунал хизмат кўрсатиш вазирлиги ахборот хизмати «Миллий тикланиш» партияси раиси, Қонунчилик палатаси спикери ўринбосари Алишер Қодировнинг ортиқча юклама билан ишлаётган тиббиёт ходимлари ва ўқитувчиларни коммунал ходимларига қиёслашини соҳа ходимларига нисбатан ҳақорат деб атади.\n«Мамлакатимизда сув таъминоти ва канализация ҳамда иссиқлик таъминоти ишларига қаратилаётган юксак эътибор натижасида соҳада улкан ютуқлар қўлга киритилмоқда.\nКоммуналчиларнинг саъй-харакати билан тасдиқланган мақсадли дастурлар доирасида коммунал соҳа объектлари фойдаланишга топширилмоқда.\nКоммуналчилар (сув таъминоти ва канализация, иссиқлик таъминоти ходимлари) сабабли биз нафақат муҳандислик коммуникация объектларига балки қулай ва хавфсиз ичимлик ва иссиқлик сув таъминотига хам эга бўламиз. Ҳар бир муҳандислик коммуникация объектлари - кўп сонли коммуналчилар меҳнати маҳсули ҳисобланади.\nҚайд этиш лозимки, коммунал хизматидаги ходимнинг «Шаъни», «қадр-қиммати», «ишчанлик обрўси» тушунчалари аслида шахснинг маънавий мақомини, унинг ўзига берадиган баҳосини ва жамиятдаги ўрнини белгиловчи қадриятларга мос тушади. Ишчанлик обрўси фуқарони ходим сифатида тавсифлайди, унинг меҳнат бозорида талаб қилинадиган касбий сифатларига баҳо беради.\nШу ўринда Олий Мажлис Қонунчилик палатаси спикери ўринбосари ҳурматли Алишер Қодировнинг «Тиббиёт ходимлари ва ўқитувчилар коммунал ходимларга ўхшаб қоляпти. Улар оддийгина коммунал хизматчиларга ўхшаб қолган» дея таъкидлаган жумлалари замирида нималар демоқчи бўлгани бизга номаълум.\nАгарда бошқа соҳа вакиллари, яъни ўқитувчи ёки шифокорлар ўз ишига масъулиятсизлик билан ёндашса, шифокорлар ўзига юклатилган вазифасини уйма-уй юриб бажарса, буларнинг барчасини коммуналчига қиёслаш, бугунги кунда коммунал соҳасида фаолият юритаётган 32 мингдан ортиқ ходимларга нисбатан паст назар билан қараш ҳақорат саналмасмикин?\nСўз эркинлигини кўндаланг қўйиб коммунал соҳа ходимларининг ишчанлик обрўсини назарга илмаслик, жамоатчиликда ёки аҳоли ўртасида нотўғри фикр тарқалашига сабаб бўлади. Бу каби шаъни ва қадр-қимматига путур етказувчи маълумотлар соҳа вакилларини камситиш ҳисобланади.\nХалқимизда шундай нақл бор «Ўйнаб гапирсанг ҳам, ўйлаб гапир», деган. Айрим мансабдор шахслар жамоатчилик олдида сўзга чиқиб ҳар қандай соҳа вакилларига нотўғри назар билан қарашлари, уларни шаънини топташ орқали ўзларининг ишчанлик фаолиятини кўрсатмоқчидек бўлишади. Аммо танганинг иккинчи тарафи ҳам бор, камчиликни топиш осон, лекин ана шу соҳани ривожлантиришга ёрдам бериш орқали юрт равнақи учун ўз ҳиссасини қўшиш ҳамманинг ҳам қўлидан келавермайди», дейилади вазирлик муносабатида.\nЭслатма: Ўзбекистон Республикаси Фуқаролик кодексининг 100-модда биринчи қисмига асосан фуқаро ўзининг шаъни, қадр-қиммати ёки ишчанлик обрўсига путур етказувчи маълумотлар юзасидан, башарти бундай маълумотларни тарқатган шахс уларнинг ҳақиқатга тўғри келишини исботлай олмаса, суд йўли билан раддия талаб қилишга ҳақли. Демакки, мазкур модданинг тузилиши жабрланувчига ушбу Кодекснинг 1022-моддасига мувофиқ диффамация туфайли етказилган маънавий зарарни қоплашни талаб этиш ҳуқуқини беради.


Universal Pictures кинокомпанияси АҚШда охирги кунларда содир этилган оммавий қотилликлар ортида 26 сентябрга белгиланган “Ов” (The Hunt) фильми премьерасини бекор қилди. Бу ҳақда фильмга бағишланган расмий сайтда маълум қилинган.\nКомпания фильмни экранларга чиқаришнинг ҳозир мавриди эмаслиги ҳақидаги қарорга келган. Таъкидланишича, 9 августда АҚШ президенти Дональд Трамп Голливудга ташриф буюриб, у ерда ишлаб чиқарилувчи фильмлар мамлакат учун жуда хавфли эканини айтган. Матбуот Трампнинг бу гапларини “Ов”фильмига ишора деб қабул қилган.\nФильмда бир овчининг нишонига айланган 12 киши ҳақида сўзланган.\n3 августда АҚШнинг Эл-Пасо шаҳрида бир эркак Walmart супермаркетида отишма очган. Бунинг оқибатида 22 киши ҳалок бўлган, 20 дан кўпроқ киши яраланган. Шу куни кейинроқ АҚШнинг яна бир шаҳри – Дейтонда яна бир оммавий қотиллик содир этилган. Унда 9 киши ҳалок бўлган.\nТрамп Курдистон ишчи партиясини ИШИДдан “хавфлироқ ва кескинроқ” деб атади\nТуркия АҚШнинг санкцияларини жавобсиз қолдирмаслигига ваъда берди\nАҚШ коалицияси ўзининг Сурия ва Туркия чегарасидаги базасини йўқ қилди


Амир Ғалиноий: «Пахтакор»дан яхши ўйнадик, аммо ютқаздик» » Скачать музыку бесплатно новинки музыки 2016-2017\nКомментариев: 0 Просмотров: 166 Дата: 15-03-2016, 21:20 Ўйиндан кейинги матубот анжуманида "Тракторсозий" иштирок этди ва журналистлар саволларига жавоб берди.— Аввало айтишим керакки, ўйинни фаол бошладик. Иккинчи бўлимда биз ўйинни бошқардик. Бир футболчимизнинг ҳужжатлари билан боғлиқ муаммо сабабли режаларимиз ўзгариб кетди. Умуман олганда, яхши ўйнадик, афсуски натижа яхши бўлмади. Яхши ўйнаб туриб, мағлуб бўлдик. "Пахтакор"ни ғалаба билан табриклайман, — дейди "Тракторсозий" бош мураббийи.— Жамоа нега ҳужумда прессинг қилмади?— "Пахтакор" дарвозасига яқинроқ ўйнашга ҳаракат қилдик. Бироқ охирги пасни ноаниқ оширдик. Шу боис ҳам гол ура олмадик.— Жамоа 6 ўйинлик мағлубиятсиз сериясига якун ясалди. Бундан ташқари "Тракторсозий" 8та ўйиндан буён гол уриб келаётганди. Шунга қарамай, биз яхшироқ ўйнадик дедингиз. Бугун жамоангиз ўз савиясидан паст ўйнадими? — Шунчаки бизга омад етишмади ва гол ура олмадик. Бу шунчаки футбол. Ўйинда кўрганингиздек, вазиятлардан фойдаланолмаслик бизга панд берди. Бошқа сабаб йўқ. Бундан ташқари сўнгги турларда кучли жамоаларга қарши ўйинлар ўтказганимиз сабабли футболчилар чарчаган эди. Шу ҳолат ҳам бизга халақит қилди.— "Тракторсозий"нинг гуруҳдан чиқиш имкониятларини қандай баҳолайсиз? — Гуруҳда ҳозирча биринчи ўриндамиз. Бундан ташқари ўз майдонимизда яна иккита баҳс ўтказамиз. Менимча, гуруҳдан чиқиш учун имкониятларимиз яхши.— Гуруҳдаги қайси ўйин оғир бўлди? — Барча ўйинлар қийин ўтди. Масалан, "Ал-Жазира"ни 4:0 ҳисобида мағлуб этган ўйинимизда биз бунчалик кўп ҳужум қилмагандик. - деб хабар бермоқда Stadion.uz нашри.


Миллиардерлар яшаш учун мамлакатларни қандай омиллар бўйича танлашини биласизми? - Zamin.uz\n19:14 / 28.07.2018\nМиллиардерлар яшаш учун мамлакатларни қандай омиллар бўйича танлашини биласизми?\nЯшаш учун мамлакатни танлашда жуда бой тадбиркорлар биринчи навбатда паст солиқларга эмас, балки юқори даражадаги хавфсизлик, паст коррупция ва тенгсизликка эътибор қаратади. Регрессив таҳлилдан фойдаланган ҳолда моделлаштириш жараёнида олинган бундай тахминлар Россия Фанлар академиясининг Марказий иқтисодиёт ва математика институти бош илмий ходими Владимир Поповнинг ишида мавжуд.\nЎз ишларида Попов Forbes миллиардерлар глобал рейтинги, кўриб чиқилаётган мамлакатлардаги ЯИМ ҳажми, Бутунжаҳон бахт рейтинги, даромадларни тақсимлаш, шунингдек, қотилликлар даражасига таянган.\nАгар солиқлар ставкаси ва супербойларнинг сони ўртасидаги боғлиқлик мавжуд бўлса, унда унчалик муҳим эмас, дея таъкидлайди Попов. Ҳаёт хавфсизлиги ва сифати муҳимроқ ўрин тутади, бу кўрсаткичлар катта солиқларга эга мамлакатларда юқори. Поповнинг таъкидлашича, бойлик қонунчиликдаги бўшлиқлар туфайли мижозлар учун паст ёки ноль солиқ ставкаларини таъминлаб бериши мумкин бўлган мутахассисларни ёллаш имконини беради.\nМиллиардерлар паст ёки ноль ставкадаги солиққа эга мамлакатлар фуқаролигини олишга тайёр эканлиги мантиқан тўғри, деб ёзади иқтисодчи. Бу, масалан, Гернси, Гонконг, Монако ва Лихтенштейн каби солиқлар бўйича жуда ажойиб давлатларда кузатилади. Бироқ, паст ёки ноль солиқ ставкаси бўлган Баҳрайн, Кувайт, Уммон, Қатар ва Бирлашган Араб Амирликларида миллиардерлар сони, ставка даражаси бўйича етакчи-давлатлар - Дания, Германия, Ирландия, ва Швециядан анча камдир.\nПоповнинг яна бир хулосасига кўра, миллиардерлар даромадлардаги тенгсизлик даражаси паст бўлган давлатларни афзал кўради. Даромадлар пирамидасининг юқори қисмида тенгсизликни оширувчи миллиардерларнинг мавжудлиги, Жини коэффициенти асосида уй хўжалиги намуналари бўйича ўлчанган даромадлардаги умумий тенгсизликни оширмайди.\nРегрессион таҳлиллар шуни кўрсатадики, миллиардерлар энг бахтли мамлакатларга - ҳаёт сифати юқори бўлган жойларга интилади. Бирлашган Миллатлар Ташкилоти томонидан эълон қилинадиган Бутунжаҳон бахт рейтингининг юқори қисмида сўнгги йилларда Скандинавия мамлакатлари (Дания, Норвегия ва Швеция), шунингдек, Финляндия, Исландия, Нидерландия, Канада, Австралия, Янги Зеландия ва Исроил мавжуд. Рейтинг пастида - Бурунди, Марказий Африка Республикаси, Жанубий Судан, Танзания, Яман, Руанда, Сурия, Либерия, Гаити, Малави, Ботсвана ва Афғонистон.\nПоповнинг сўзларига қараганда, Гернси, Лихтенштей ва Монако каби кичик давлатларда бахт даражаси баҳоланмайди, бироқ бахт даражаси тўғрисидаги маълумотлар мавжуд бўлган 150дан ортиқ мамлакат мисолида бахт даражаси ва миллиардерларнинг сони ўртасида боғлиқлик бор. Статистик маълумотларга кўра, миллиардерлар ҳаёт давомийлиги юқори, коррупция даражаси паст бўлган мамлакатларни танлайдилар.\nЭкспертлар яшаш сифати бўйича мамлакатлар рейтингини тузишди\n16-02-2019, 20:12, Дунё\nОлмаота Марказий Осиёдаги яшаш учун энг қулай шаҳар деб топилди\n15-01-2019, 12:57, Дунё\nИшонч даражаси рейтинги. Си Цзиньпин Путин ва Трампни ортда қолдирди\n25-11-2018, 09:02, Дунё\nШарқий Европа ва Марказий Осиёдаги энг яхши университетлар рейтинги эълон қилинди\n31-10-2018, 16:32, Дунё\n20-04-2018, 22:53, Дунё


«Ўзбекнефтегаз» АЖга 401 млрд. сўмлик субсидия, “Иссиқлик электр станциялари” АЖ учун 500 млрд. сўмлик субсидия ва “Ҳудудий электр тармоқлари” АЖ учун 250 млрд. сўмлик ссуда шаклида давлат ёрдамининг кўрсатилиши истеъмолчиларни, энг аввало Ўзбекистон аҳолисини мунтазам равишда сифатли газ ва электр энергияси билан таъминлаш зарурияти билан изоҳланади.\nҚайд этиш зарурки, ушбу маблағларнинг ажратилиши тўғрисидаги қарор Ўзбекистон Президентининг қарорига асосан махсус комиссия томонидан қабул қилинган.\nМаълумки, электр ва газ таъминоти соҳалари барқарор фаолият юритиши учун катта моддий харажатлар талаб қилинади. Бу энг аввало, ҳар кунлик жараён билан боғлиқ бўлиб, унда улкан саноат занжири иштирок этади. Ушбу занжир таркибида электр энергия ишлаб чиқарувчи, ер қаъридан газ олувчи, уни етказиб бериш, тақсимлаш билан, айни пайтда газ ва электр таъминоти тизимларининг ҳолатини кузатиш билан шуғулланувчи компаниялар мавжуд.\nБундан ташқари, ҳар йили ёз фаслида бу соҳада бутун тизимни куз-қиш мавсумига тайёрлаш, йилнинг совуқ фаслида узулишларга йўл қўймаслик мақсадида қўшимча ишлар олиб борилади.\nАйни пайтда, карантин даврида Ўзбекистон аҳолисини ижтимоий қўллаб-қувватлаш мақсадида электр энергия ва газ таъминотидан уларнинг истеъмоли учун ўз вақтида ҳақ тўламаганларни тармоқдан узмаслик тўғрисида қарор қабул қилинган. Шу сабабли электр энергияси ва газ етказиб бериш бўйича бутун тизимнинг фаолият юритиши учун зарур бўлган маблағлар билан уларнинг истеъмоли учун келиб тушаётган маблағлар ўртасида узулиш вужудга келди.\nФаолиятимизнинг бош самараси – аҳолини зарур электр энергияси ва газ билан барқарор равишда таъминлашдан иборат.\nБу иш эса, мазкур соҳа мутахассислари, COVID-19 тарқалган хавфли бир шароитда, масофали ишлаш имкониятига эга бўлмаган ҳолда, ўз иш ўринларини тарк этмай, фаолият юритиб келаётган минглаб мутахассислар томонидан таъминланмоқда.\nАйни пайтда, тўловлар билан боғлиқ вазият яхшилангач, давлат томонидан соҳани қўллаб-қувватлашга ажратилган маблағлар бюджетга қайтарилади.\nШуни таъкидлаш керакки, депутат Р.Кушербаевнинг баландпарвоз фикрларни билдиришдан аввал ўзи тилга олган тузилмаларга мурожаат қилган тақдирда, у шубҳасиз тегишли жавобларни олган бўлар эди. Масъулияти шахслар томонидан билдириладиган фикрлар масаланинг моҳиятини яхши билишга асосланиши керак. Бунинг натижасида фақат асоссиз даъволарга ўрин қолмас эди.\nҚўлда депутатлик мандати билан ўз соғлигини хавф остига қўйиб, барча санитария-гигиена талабларига амал қилган ҳолда пандемия шароитида ўзининг жасоратли меҳнатини давом эттираётган мутахассисларнинг ишига эътибор бермаслик мумкиндир. Аслида эса масаланинг моҳиятига етиш учун жойларга, ҳудудларга бориш, ушбу мутахассислар билан учрашиш лозим эди.\nУшбу даврда иқтисодиётни қўллаб-қувватлаш бўйича чоралар дунёнинг барча мамлакатларида қабул қилинмоқда, Европа комиссияси, АҚШ ҳукумати ва бошқа мамлакатлар ҳукуматлари томонидан қабул қилинмоқда.\nЎзбекистонда ҳам иқтисодиётнинг базавий тармоқларини қўллаб-қувватлаш бўйича тегишли чора-тадбирлар амалга оширилмоқда.


Добавлено: 16.12.2015, 15:40\nАбдулла Қурбонов салкам ўттиз йилдан буён санъат оламида фаолият юритади. Лекин сўнгги уч йил ичида у кўринмай қолди. Бунинг сабаблари ҳақида турлича фикрлар билдирилди. Яқинда хонандага фаолиятини давом эттириш учун “Ўзбекнаво” эстрада бирлашмаси томонидан лицензияси қайтариб берилгани ҳақида эшитдик. Шу муносабат билан ҳамда уч йиллик танаффус сабаблари ҳақида очиқ-ойдин суҳбатлашиш учун хонандани таҳририятга таклиф этдик.\n— Раҳмат. Таклиф учун миннатдорман. Янги куч ва ғайрат билан ижодимни бошлаб олдим. Менга шундай имконият бергани учун эса “Ўзбекнаво” эстрада бирлашмасидан ҳам миннатдорман. Балки гапларим баландпарвоз туюлар, аммо, бу ташкилот бизнинг фаолиятимиз бачканаликдан холи бўлишини назорат этиб туради, деб биламан. Кундан-кунга кўпайиб бораётган хонандаларни тартибда ушлаб туришнинг ўзи бўлмайди.\nВидеороликка тўхталадиган бўлсак, бунинг барчаси кимларгадир ҳаддан зиёд ишониб, дўст билганим сабаб юз берди. Керагидан зиёд улфатларни атрофимга йиққаним мени жар ёқасига олиб келди. Арзимаган видеоролик туфайли йиллар давомида мисқоллаб йиққан обрўйим “дўстларим”нинг шарофати билан бир тийин бўлди. Тўғри, бунда ўзим айбдорман, ортиқча кўнгилхушликлар сабаб ўзимни йўқотиб қўйганимни сезмабман. Бугун кўзим очилиб, хатоларимни тушуниб, тавба қилдим. Жуда афсусдаман!\n— Тўғри, мени бу “олам”да учратиш қийин. Аммо менинг ўрнимга ҳам ҳамкасбларим отни қамчилашган. Интернетда шахсий саҳифам бўлмаса-да, бошқа санъаткорларнинг саҳифаларида кўриниб турибман. Менга шунинг ўзи ҳам етади...\n— Ўтган уч йил давомида ўзимдан ўтгани фақат ўзимга аён. Бундай пайтда онамнинг дуоси ва рафиқамнинг қўллаб-қувватлаши менга куч бағишлади. Март ойида ҳаётимдаги шу икки аёлнинг иродаси ва менга бўлган ишончига атаб “Ғийбатларга ишонманг, биз ёнингиздамиз, аёллар” номли яккахон концерт дастурини тақдим этишни ният қилганман. Шунингдек “Дўст”, “Жоним бўлсин фидо” номли қўшиқларни ҳам тез кунларда мухлислар эътиборига ҳавола этишни режалаштирганмиз.


Вазир таълим соҳасидаги энг катта муаммони айтди » Ўзбекистон янгиликлари – Zamin.uz\nВазир таълим соҳасидаги энг катта муаммони айтди\n17 декабрь 2019, 20:23\n«Келажак авлодлар манфаати учун барқарор ривожланиш: иқтисодий устуворликлар» мавзусидаги тадбирда ҳудудларни комплекс ижтимоий-иқтисодий ривожлантириш, инфратузилма, кичик бизнес ва оилавий тадбиркорликни рағбатлантириш, иқтисодиётда давлат улушини камайтириш, давлат корхоналари самарадорлигини ошириш, инвестицион муҳитни яхшилаш каби масалалар юзасидан фикр алмашилмоқда.\nХалқ таълими вазири Шерзод Шерматовнинг маълум қилишича, Ўзбекистон ҳозирги кунда оғир маҳсулотларни эмас, балки хизматларни экспорт қилишга эътибор қаратиши лозим.\n«Биз оғир маҳсулотларни эмас, балки хизматларни экспорт қилишга эътибор қаратишимиз лозим. Болаларни ахборот технологиялари, инглиз тилига қизиқтириш керак. Шунда фуқароларнинг бошқа давлатга кўчиб ўтишига ҳожат қолмайди. Улар Ўзбекистонда туриб, инглиз тилини билган ҳолда, чет элга хизматларни экспорт қилиши мумкин бўлади. Эртага мактабдан кейин ҳам иш топишга қийналмайди.\nТаълим соҳасидаги энг катта муаммо - раҳбар кадрлар етишмаслиги. Фидойи, яхши мактаб директорларини топишга қийналяпмиз. Бу таълим соҳасидаги мутахассисларнинг пул топиш даражаси бошқа соҳадан орқада бўлгани билан ҳам боғлиқ эди», - дейди Шерзод Шерматов.\nЯнгиликлар » Жамият » Вазир таълим соҳасидаги энг катта муаммони айтди\n14:05 Тошкентда Исроил институти филиали очилиши мумкин\n13:20 Интернет орқали пул топиш имконига эга бўлишни хоҳлайсизми?


Марказий банк бошқаруви кимга ўтди? » Ўзбекистон янгиликлари – Zamin.uz\nЎзбекистон Марказий банки раиси Файзулла Муллажонов 23 май куни 67 ёшида вафот этган эди. Банк уставига мувофиқ, вақтинчалик бошқарув биринчи ўринбосар Саидкамол Хўжаев зиммасига ўтган, деб хабар берди Qalampir.uz нашри.\nФайзулла Муллажонов 1991 йилда Ўзбекистон Республикаси Биринчи Президенти Ислом Каримов томонидан Марказий банк бошқаруви раиси лавозимига тайинланган эди. Масъулиятли лавозимда қарийб 26 йил самарали фаолият кўрсатиб, Файзулла Муллажонов эски маъмурий-буйруқбозлик тизимидан бозор иқтисодиёти муносабатларига ўтиш жараёнида банк-молия тизимини шакллантириш ва ривожлантириш, миллий валютамизни жорий этиш, олтин-валюта захирасини мустаҳкамлаш, банк соҳаси учун замонавий кадрлар тайёрлаш борасида ўзининг юксак ташкилотчилик ва ташаббускорлик қобилиятини намоён этди.\nШунингдек, 2015 йилда АҚШнинг “Global Finance” журнали версиясига кўра, дунёнинг энг яхши миллий банк бошқарувчилари рўйхатига киритилганини алоҳида қайд этиш керак.\nМарказий банк бошқаруви раисининг биринчи ўринбосари Саидкамол Хўжаев айни дамда вақтинча раис лавозимида иш олиб бормоқда. У 1979 йилда Тошкент шаҳрида туғилган бўлиб, 2003 йилда Тошкент молия институтини тамомлаган. 2016 йилда биринчи ўринбосар лавозимига тайинланган.\nЯнгиликлар » Жамият » Марказий банк бошқаруви кимга ўтди?\n08:02 Марказий банк расмий баёноти\n14:57 Марказий банк Раисининг виртуал қабулхонаси очилди


Kingston Ironkey D300 – файллар учун мустаҳкам сейф - Terabayt.Uz\nKingston Ironkey D300 – файллар учун мустаҳкам сейф\nKingston компанияси IronKey D300 ва IronKey D300 Managed номли маълумотларни сақлаш бўйича юқори хавфсизлик тизимига эга USB-флешкаларни тақдим этди.\nIronkey D300 тўплагичининг корпуси рухли юза билан қопланган бўлиб, ташқи таъсирларга олдинги авлоддаги флешкаларга қараганда бир мунча чидамли. Флешка 3 даражали FIPS 140-2 стандарти бўйича сертификатланган, ундаги ахборотлар XTS режимида 256 разрядли AES орқали шифрланади.\nUSB-тўплагичнинг IronKey D300 Managed версияси ихтисослашган фойдаланиш мақсадларига мўлжалланган, уни ишлатиш учун IronKey EMS by DataLocker дастурий таъминоти талаб этилади. Дастур тўплагичга қурилма администратори тарафидан ўрнатилади ва назорат қилинади.\nIronkey D300 компьютерга USB 3.0 стандарти ёрдамида уланади. Сиғими 4 ГБдан 128 ГБгача. Қурилманинг габаритлари – 77,9 × 22,2 × 12,05 мм. Ҳозирча гаджетнинг нархи маълум қилинмаган.\n#Kingston #файл #файллар


ЭСИ КИРГАН ҚАЙНОНА\nМағфират опанинг эрта тонгдан дағдаға қилиши келини Лайлони чўчитиб юборди:\n- Ҳа, келинпошша ҳалиям ухлаб ётибсизми? Товуқларни катагидан чиқариб юборсангиз бўлмайдими? Қаранг бечоралар оч!..\n- Ойижон ҳали эрта-ку, энди тўрт ярим бўпти. Сал тонг ёришсин. Барибир ерда ҳеч нима кўринмайди.\n- Ақл ўргатмай буюрган ишни қилинг!\n- Хўп бўлади, ойижон.\nҚайнонасининг ўдағайлаши Лайлонинг эрта тонгда кўнглини чўктирди. Ахир у бу хонадонга не-не умидлар билан келган-а!..\n- Лайло, бугун дадажонингиз шўрва ичгим келяпти, дегандилар. Шолғомни юпқа арчинг!\nЛайло уйларни йиғиштириб бўлгандан сўнг таомга уннай кетди.\nПешин пайти қайнонаси келинига гап қилди:\n- Менга қаранг, овқатингизни еб бўлган бўлсангиз, имилламай, кўйлагимни дазмоллаб беринг. Тушликдан кейин гапга бораман.\n- Хўп, ойижон...\nГапда даврани оғзига қаратиб ўтирган Мағфират опа дабдуруст-дан келинини ёмонлашга тушди. Умри хола Мағфират опанинг гапини бўлди:\n- Ҳой, Мағфират, менга қаранг, келинингиз айтганингизни қилса, тонгданоқ хизматингизга шай турса, яна нима қилиб берсин?! Ўзингиз бир ишга ярамасангиз... келинларингиз ҳеч қачон маҳалла-кўйга жар солмаса. Аввал шароитингизга қаранг, кейин гапиринг.\n- Ўзи келиним билан сизнинг ўрталарингда бир гап борга ўхшайди. Умри холамникига чиқиб келай, гул кўчати оламан, деб бир соат йўқ бўлиб кетади.\n- Ундай деманг эгачи... Мен неварамга қараётган эдим. Ўзингиз теша билан ковлаб олинг, келин, дегандим. Барака топкур, бир-икки челак сув келтириб, қолган гулларни ҳам суғориб қўйибди. Шу озгина вақтини олгандир-да...\nГапга бошқа аёллар ҳам қўшилиб, Мағфират опани ҳай-ҳайлашди. Келинининг ёнини олганлари ёқмади шекилли шартта ўрнидан туриб, даврани тарк этди. Йўлда турли ҳаёллар билан борар экан, ўзининг келинлик даври эсига тушди: "Қайнонам тўшакка михланиб ётганида, тузукроқ қарай олмадим. Фақат хўрладим. Эвазига эса қарғиш олдим. Наҳотки, шугина келинимнинг қадрига етмасам?!".\nКеч тушиб қолган бўлса ҳам Лайло ҳовлида ивирсиб юрганди. Кийимлари бир аҳвол, ўзига қарашга эса вақти йўқ.\n- Ҳорманг, қизим, кеч бўлиб қолди. Овқатланиб бўлганингиздан кейин уйга кириб дам олинг. Қолган ишларни эртага биргалашиб қиламиз. Тўғрисини айтсам, қизим... ўзим кўп ҳижолатдаман. Барака топинг! Мени кечиринг, болам, - дея кўзлари порлаб келинини бағрига босди.\n- Ўзим сиздан ўргилай!...\nБирдан Лайлонинг кўзлари ҳам ёшга тўлди.\nАжаб ўша-ўша қайнона-келин ҳозиргача онаю қиздек яшайди...


Гастросидин – medu.uz – Дорилар ҳақида маълумотлар ўзбек тилида\nHome Йўриқномалар Гастросидин\nПрепаратнинг савдо номи: Гастросидин\nТаъсир этувчи модда (ХПН): фамотидин\nфаол модда: 40 мг фамотидин\nёрдамчи моддалар: лактоза, маккажўхори крахмали, сувсиз коллоид кремний диоксиди, магний стеарати.\nқобиқнинг таркиби: гидроксипропилметилцеллюлоза, гидроксипропилцеллюлоза, полиэтиленгликоль 6000, темир II оксиди, темир III оксиди, тальк, титан диоксиди.\nТаърифи: оч-жигарранг рангли, думалоқ, икки томони қабариқ плёнка қобиқ билан қопланган, бир томонида бўлувчи рискаси бўлган таблеткалар.\nФармакотерапевтик гуруҳи: Меъда-ичак ярасига қарши гастроэзофагеал рефлюксда қўлланадиган воситалар ва препаратлар. Гистамин рецепторларининг блокатори.\nАТХ коди: А02ВА03\n40 мг гастросидин перорал қабул қилинганидан кейин плазмадаги максимал концентрацияси 1-3,5 соатдан кейин 78 мкг/л ни ташкил қилади, терапевтик даражаси эса 24 соат давомида сақланиб туради.\nПрепаратнинг биокираолишлиги тахминан 45% ни ташкил қилади. Плазма оқсиллари билан боғланиш даражаси – 15-22%.\nГастросидин организмдан асосан буйраклар орқали чиқарилади (65-70%), препаратнинг 30-35% ичак орқали чиқарилади. Қабул қилинган дозанинг 25-30% ўзгармаган ҳолда организмдан сийдик билан чиқарилади.\nБуйрак фаолияти нормал бўлган пациентларда ярим чиқарилиш вақти – 2,5-4 соатни ташкил қилади.\nГастросидин – Н-2 гистамин рецепторларининг 3-авлод узоқ таъсир қилувчи рақобатли антагонистидир. Гастросидин 10-20 мг дозада перорал қабул қилинганида, камида 12 соат давомида хлорид кислотасининг секрециясини 80% дан кўпроқ камайишига олиб келади. Меъдада кислота секрециясини 50% бостириш учун керак бўлган плазмадаги фамотидиннинг концентрацияси 13 мкг/л ни ташкил қилади.\n40 мг гастросидин қабул қилинганидан кейин меъдада кислотанинг рН-5,0-6,4 ни ташкил қилади.\nГастросидин билан хлорид кислотаси секрециясини ингибиция қилади, қон зардобидаги гастрин концентрациясини нормал кўрсаткичларнинг юқори чегарасигача бироз ошириши мумкин.\nГастросидин ҳам асосий, ҳам пентагастрин билан рағбатлантирилган хлорид кислотасининг секрециясини бостиради.\nПрепарат кенг терапевтик индексга эга, бу юқори дозаларда узоқ вақт қабул қилинганида ҳам унинг самарадорлигини тутиб туриш имкониятини беради.\nЗоллингер-Эллисон синдроми бўлган беморларда гастросидин меъдада хлорид кислотасининг секрециясини назорат қилувчи антихолинэргик препаратлар билан мажмуада узоқ муддат қўлланганида, қоннинг биохимик кўрсаткичлари томонидан ўзгаришлар кузатилмаган.\nГастросидин беморлар томонидан яхши ўзлаштирилади.\nмеъда ва ўникки бармоқ ичакнинг яра касаллигини даволаш ва олдини олиш\nкислота секрециясини ошиши билан боғлиқ бўлган (Золлингер-Эллисон синдроми) патологик ҳолатлар\nностероид яллиғланишга қарши воситаларни қабул қилиш фонидаги, меъда-ичак йўлларининг эрозив ярали шикастланишларини олдини олиш.\nЗўрайиш босқичидаги меъда ва ўникки бармоқ ичак яраси –\n40 мг препарат кечасига. Даволашнинг давомийлиги яранинг битишини (чандиқланиш) динамикасига қараб 4-8 ҳафта.\nИлгари секрецияни бостирадиган препаратларни олмаган беморларга гастросидинни 20 мг бошланғич доза ҳар 6 соатда қўллаш тавсия этилади. Дозани беморнинг ҳолатига қараб буюриш ва даволашни клиник кўрсаткичларга мувофиқ давом эттириш керак. Бунда ушбу беморларда препаратнинг суткалик дозаси ножўя самараларнинг пайдо бўлишисиз 400 мг га етиши мумкин.\nБир маромда сақлаб турувчи даволаш\nМеъда ва ўникки бармоқ ичак ярасининг қайталанишларини олдини олиш учун гастросидинни 20 мг дозада қабул қилиш тавсия этилади.\nОвқат ҳазм қилиш тизими томонидан: тез-тез – иштаҳанинг йўқолиши, оғизни қуриши, таъм сезгиларининг бузилишлари, кўнгил айниши, қусиш, қориннинг дам бўлиши, диарея ёки қабзият, кам – холестатик сариқликнинг ривожланиши, қон плазмасида трансаминазалар даражасининг ошиши.\nЮрак-томир тизими томонидан: кам – аритмиялар.\nНерв тизими томонидан: тез-тез – бош оғриғи, бош айланиши, юқори толиқиш, қулоқларда шовқин, ўткинчи рухий бузилишлар.\nАллергик реакциялар: тез-тез – тери қичишиши, бронхоспазм, иситма бўлиши мумкин.\nБошқалар: тез-тез – мушак оғриқлари, бўғимларда оғриқлар, аллопеция, оддий хуснбузар, терининг қуриши; жуда кам – агранулоцитоз, панцитопения, лейкопения, тромбоцитопения бўлиши мумкин.\nфамотидинга ва препаратнинг бошқа компонентларига юқори сезувчанлик\nАнтикоагулянтлар билан бир вақтда қўлланганида протромбин вақтининг узайиши ва қон кетишлар ривожланиши мумкинлиги инкор этилмайди.\nМагний гидроксиди ва алюминий гидроксидини сақловчи антацидлар билан бир вақтда қўлланганида, фамотидиннинг сўрилиши камайиши мумкин.\nИтраконазол билан бир вақтда қўлланганида, қон плазмасида итраконазолнинг концентрациясини камайиши ва унинг самарадорлиги пасайиши мумкин.\nНифедипин билан бир вақтда қўлланганида, нифедипиннинг салбий инотроп таъсирини кучайиши мумкинлиги туфайли, юракнинг минутли ҳажми ва юракнинг зарб ҳажмини камайиш ҳоллари таърифланган.\nНорфлоксацин билан бир вақтда қўлланганида, қон плазмасида норфлоксациннинг концентрацияси камаяди, пробеницид билан – қон плазмасида фамотидиннинг концентрацияси ошади.\nЦиклоспорин билан бир вақтда қўлланганида, қон плазмасида циклоспориннинг концентрацияси бироз ошиши мумкин.\nБир вақтда қўлланганида Гастросидин кетоконазолнинг сўрилишини камайтиради.\nБуйраклар ва жигар фаолияти бузилган пациентларда эҳтиёткорлик билан қўлланади. Даволашни бошлашдан олдин қизилўнгач, меъда ёки ўникки бармоқ ичакнинг хавфли касалликларининг бўлиши эҳтимолини истисно қилиш керак. Жигарнинг микросомал ферментлари фаоллигини ўзгартирмайди.\nАнтацидлар ва фамотидинни қабул қилиш орасида камида 1-2 соатлик интервалга риоя қилиш керак.\nБолаларда фамотидинни қўллашнинг клиник тажрибаси чекланган. Юрак ритмининг бузилишлари бўлган пациентларга Гастросидин эҳтиёткорлик билан ва шифокор назорати остида буюрилади.\nУзоқ муддат даволанишида бемор шифокор назорати остида бўлиши керак.\nДори воситасини транспорт воситаларини ёки потенциал хавфли механизмларни бошқариш қобилиятига таъсирининг ўзига хослиги.\nМарказий нерв тизими (МНТ) томонидан ножўя самараларининг ривожланиши эҳтимолини ҳисобга олиб, юқори диққат ва тезкор психомотор реакцияларини талаб қиладиган потенциал хавфли фаолият турлари билан шуғулланиш масаласини, фақат пациентнинг препаратга бўлган шахсий реакциясини баҳолангандан кейин ҳал қилиш керак.\nСимптомлари – таърифланган ножўя самараларининг кўринишларини кучайиши.\nДаволаш – меъдани ювиш, зарурати бўлганида симптоматик даволаш ўтказилади.\n10 таблеткадан поливинилхлорид ва лакланган босма алюминли фольга контур уяли ўрамда. 3 контур уяли ўрам қўллаш бўйича йўриқномаси билан бирга картон қутига жойланган.\n25оС дан паст бўлган ҳароратда сақлансин.


14:20 / 31.12.2020 | Mehmon | 497\nАссалому алайкум! Халкимизда "Худодан яширмаган, бандасидан яширармидим (ёки яширмаслик керак)" деган гап бор. Бу нотўғрими? Яъни, қилган гунохларни айтмаслик кераклигини биламиз, худди шундай бажара олмаган фарзларини хам бошқаларга индамаслик керакми? Масалан ўқимаган намозини, тута олмаган рўзасини.\n– Ва алайкум ассалом! Одатда икки иш бўлади. Ёки Аллоҳни тарк қилиш ёки гуноҳни тарк қилиш. Аллоҳни тарк қилган қочиб қаерга ҳам бора олади? Яна бир Аллоҳ бормики уни панохига олса?! Ундан кўра истиғфор айтишга киришиш керак. Шу вақтда шайтон инсон қулоғига “Сен яна шу гуноҳни қиласанда” дейди. Унга жавоб банданинг тавбаси қабул бўлиши учун “бўлди бу ишни қилмайман” деб қасд қилиш кифоя қилади. Шайтон гуноҳкорнинг қалбига гуноҳдан тавба қилишни беҳаёлик деб васваса қилади. У “Тавба қилиб яна гуноҳ қилишдан, гуноҳни қилиб яна тавба қилишдан уялмайсанми” дейди. Аслида эса ҳаёнинг ҳақиқати Роббингиз сизни гуноҳ жойда, гуноҳ ҳолатида кўрмасликдир. Тавба қилувчилар ҳам муттақинлар мақомида бўлади. Расулуллоҳ соллаллоҳу алайҳи васаллам “Қайси бир мўмин банданинг кўзидан надомад қилгани ва Аллоҳдан қўрққани учун, гарчи у пашшанинг бошича бўлса ҳам кўз ёши чиқса, сўнг юзига тегса Аллоҳ у юзни дўзахга ҳаром қилади” деганлар. Шунинг учун Ашраф Алий Таҳонавий раҳматуллоҳи алайҳ кўзларидан андак бўлса ҳам ёш чиқса юзларига суртар эдилар. Бунга Расулуллоҳ соллаллоҳу алайҳи васалламнинг юқоридаги ҳадислари далилдир. Шу ерда бир савол туғилади. Инсоннинг юзига дўзах ўти ҳаром бўлиб, жисмининг қолган қисми куйиши мумкинми? – деган. Бундай бўлиши асло мумкин эмас. Бу Аллоҳнинг карамидир. Шунинг учун шайтонни макрига эргашмай Аллоҳнинг раҳматига боғланишимиз керак. Шайхул ҳадис Муҳаммад Закариё раҳматуллоҳи алайҳ умрларининг охирларида тинмасдан “Эй Карийм, Эй Карийм” деб зикр қиларканлар. Кариймнинг маъноси мулла Алий ал-Қорийнинг таърифларига биноан ҳақли бўлмасаларда нолойиқ инсонларга фазл қилаверувчи Зот деганидир. Бир кишини юзини дўзахдан сақлаб, қолганини дўзахга ташлаш Аллоҳнинг карамидан узоқ нарса. Аллоҳ фазл қилиб ўзгаларга билдирмаган нарсани беҳаёлик қилиб инсон ўзи ошкор қилмаслик керак. Валлоҳу аълам!\nҲадя деб бериб яна қайтариб олиш\nОйимга ўзим турмуш ўртоқ топсам бўладими?